
ACTA SEDIS 


COMMENTARIUM OFFICIALE 


ACTA PIL PP. X 


LITTERAE APOSTOLICAE. 
I. 


ECCLESIA 8. AMABILIS PRESBYTERI IN URBE RICOMAGENSI DIOECESIS CLARO- 
MONTENSIS TITULO BASILICAE MINORIS DECORATUR. 


PIUS PP. X. 


Ad perpetuam rei memoriam. — Antiquum a Romanis Pontificibus, 
Decessoribus Nostris, traditum morem quarundem sacrarum Aedium 


dignitatem, quae peculiari ratione insignes inter ceteras excellant, titulis 
ac privilegiis augendi, iure merito retinemus ac servamus. Iamvero 
apud Christianum populum singulari esse in honore et pretio accepimus 
templum quod, Sancto Amabili Presbytero Confessori sacrum, Urbem 
Ricomagum Claromontensis dioeceseos decorat. Nam, exuviis eiusdem 
Beatissimi Viri, Patroni Civitatis, in primis nobilitatum, vetustatis et 
monumentorum quoque gloria conspicuum apparet: siquidem splendidae 
molis amplitudine, saeculo undecimo ineunte, excitatum est eodem loco 
ubi sacellum sive oratorium ad sepulcrum S. Amabilis, quingentis fere 
ante annis extructum, reperiebatur; omnigenae artis operibus abundat 
et insignibus Coelitum reliquiis ac supellectile copiosa refertum est, ita 
ut in numerum nobiliorum templorum quibus Arvenia honeslatur, sit 
referendum. Neque minus divinis enitet officiis, quae Archipresbyter 
parochus eiusque Vicarii, et complures naviter obeunt sacerdotes. Itaque, 
quum Venerabilis Frater, Petrus Maria Belmont, Claromontensium Anti- 
stes, Kleri et Populi Ricomagensis votis obsecundans, Nos supplex roga- 
verit ut templum illud Basilicam Minorem renuntiaremus, Nos optata 
eorundem explere libenter decrevimus. Quare, Apostolica Nostra Aucto- 
Aorta, vol. [V, n. 6. — 303-912. 15 

ritate, harum Litterarum vi, vetustum et praeclarum templum sub titulo 
S. Amabilis Presbyteri Confessoris in Urbe Ricomagensi Deo dicatum, 
ad Basilicae Minoris dignitatem evehimus, illique privilegia omnia attri- 
buimus quae Minoribus Almae huius Urbis Nostrae Basilicis competunt: 
decernentes praesentes Nostras Litteras firmas, validas, efficaces semper 
existere et fore, suosque plenarios effectus sortiri et obtinere, illisque 
ad quos spectat et in posterum spectabit, in omnibus et per omnia ple- 
nissime suffragari; sicque in praemissis iudicandum esse, atque irritum 
esse et inane, si secus super his a quoquam, quavis auctoritate, scienter 
vel ignoranter contigerit attentari; non obstantibus Constitutionibus 
Apostolicis ceterisque omnibus in contrarium facientibus quibuslibet. 

Datum Romae apud S. Petrum sub annulo Piscatoris, die vir Martii 
Pontificatus Nostri anno nono. 


R. Carp. Merry DEL VAL, 
L. # S. a Secretis Status. 


II. 


ERECTIO IN BASILICAM MINOREM TEMPLI SS. FERREOLO ET FERRUTIO MARTY- 
RIBUS PROPE VESONTIONEM DICATI. 


PIUS PP. X. 


Ad perpetuam rei memoriam. — Sacras et praeclaras Aedes, quae 
sive amplitudine, sive artis operibus, sive potissimum fidelium religione 
ac celebritate in primis commendentur, ex more institutoque Romano- 
rum Pontificum perhonorificis titulis eximiisque privilegiis propensa 
voluntate cohonestamus. Suffragium igitur ac preces Venerabilis Fratris 
Francisci Leonis Gauthey, Archiepiscopi Bisuntini, peramanter excepi- 
mus, quibus Nos suppliciter rogavit, ut templum ad Vesontionem, civi- 
tatem suam, ex publico voto et aere collaticio nuper extructum ac 
Ss. Ferreolo et Ferrutio Martyribus dicatum, Basilicae Minoris titulo 
exornare dignaremur. Ad quod concedendum privilegium facile eiusdem 
Aedis laudibus adducimur, utpote quae, ingenti mole et artificiis exaedi- 
ficata, Sanctuariis successerit super gloriosum illorum sepulcrum erectis, 
eo nimirum loco, quo inclyti illi Fidei Athletae Martyrium pro Christo 
strenue fecere. Summa praeterea veneratione eorundem Sanctorum Mar- 
tyrum exuvias, quae religiosissime ibidem asservantur, populus colit et 
honorat, atque ab antiquis temporibus, pia quotannis suscepta peregri- 
natione, illuc accedere, praesertim mense Iunio, consuevit, ut diem ipsius 

mensis decimum sextum, Sanctorum natalem, quam maxima pietate con- 
celebraret. In hoc autem templo, sacra supellectile abunde instructo, 
Klerus divinis muneribus caeterisque paroeciae officiis assiduam solli- 
citamque operam navat, ac devota Sodalitas extat, canonice instituta, 
quae dum cultum caritatemque exercet, id potissimum a Deo precibus 
impetrare contendit, ut alieni a recto fidei dogmate, in Bisuntinae Ec- 
clesiae regionibus adhuc degentes, ad catholicam religionem feliciter 
revocentur. Quae cum ita sint, omnes quos supra diximus, Antistitem, 
sacerdotes et fideles peculiar: benevolentia complectentes, praesentium 
vi, Apostolica Auctoritate Nostra templum in honorem Ss. Ferreoli et 
Ferrutii Martyrum prope Bisuntinam urbem recens aedificatum, ad Basi- 
licae Minoris dignitatem perpetuum in modum evehimus, eique universa 
ac singula iura, privilegia, honores et indulta largimur, quae minoribus 
Almae huius Urbis Nostrae Basilicis iure conveniunt. Decernentes prae- 
sentes Litteras Nostras firmas, validas, efficacesque semper extare et 
manere, suosque plenos et integros effectus sortiri, obtinere: illisque ad 
quos pertinent sive in posterum pertinere poterunt, plenissime suffra- 
gari; sicque rite iudicandum esse ac definiendum, irritumque et inane 
fieri, si quidquam secus, super his, a quovis, auctoritate qualibet, scienter 
aut ignoranter contigerit attentari. Non obstantibus contrariis quibus- 
cumque. 

Datum Romae apud S. Petrum sub annulo Piscatoris, die vu Martii 
mcMXiI, Pontificatus Nostri anno nono. 


R. Carp. Merry DEL VAL, 
L. # S. a Secretis Status. 


Il. 


TITULUS BASILICAE MINORIS PRO ECCLESIA PAROCHIALI VIRGINIS IMMACU- 
LATAE OPPIDI « FAVERNEY » ARCHIDIOECESIS BISUNTINAE. 


PIUS PP. X. 


Ad perpetuam rei memoriam. — Archidioeceseos Bisuntinae intra 
fines, in oppido vulgo « Faverney » cui nomen factum, templum extat 
vetustum, olim Abbatiale, duodecimo vertente saeculo una cum conti- 
nente Ordinis Benedictini coenobio aedificatum, ac Deo sacrum in hono- 
rem Virginis Immaculatae. Hoc quidem templum ineunte saeculo deci- 
monono Paroeciae sedes factum est, nuperque, corrogata fidelium stipe, 
ad pristinum decus est restitutum. Tribus a saeculis summa ibidem 

veneratione asservatur Sancta Hostia, quae anno millesimo sexcente- 
simo octavo, dum fidelium adorationi in ostensorio proposita maneret, 
grassante circum undique fortuito incendio, ex edacibus flammis tri- 
ginta tres post horas incolumis mirifice et intacta recuperata fuit: haec 
autem Hostia, saeculo etiam decimo octavo labente, authentice ac legi- 
time recognita est. Quare ipsam ad ecclesiam, ad quam olim peregre 
confluentes piae fidelium turmae accesserunt ut vetustissimam Imagi- 
nem Immaculatae Virginis Mariae sub vulgari titulo « Notre-Dame de 
la Blanche » celebrarent, opemque illius flagitarent, haud minori con- 
cursu confluere etiam solent ab illo anno turmatim fideles, Sanctam 
ipsam Hostiam flagranti pietatis studio veneraturi. Sacerdotes, qui phi- 
losophicae facultati tradendae in seminario operam navant, una cum 
Parocho Decano, in eadem Ecclesia sacris omnibus officiis, qua par est 
dignitate ac diligentia, funguntur. Praeterea eodem in curiali templo 
iam inde a saeculo decimo septimo, canonice erecta extat Confraternitas 
a Sanctissimo Sacramento nuncupata, in quam illustres viri tum e Gal- 
lia, tum etiam ab exteris regionibus adsciti, cultum pietatemque erga 
Divini Amoris Sacramentum laudabili sedulitate fovent, adaugent. His 
fretus rationibus, cum Venerabilis Frater Franciscus Leo Gauthey, Archie- 
piscopus Bisuntinorum, Nos supplicibus votis rogaverit, ut super enun- 
ciatam parochialem ecclesiam ad Basilicae Minoris dignitatem evehere 
dignemur, Nos, animo repetentes gloriosos eiusdem templi fastos, optatis 
his annuendum libentissime existimavimus. Quae cum ita sint, Apo- 
stolica Nostra Auctoritate, praesentium vi, perpetuumque in modum, 
templum curiale B. M. Virginis Immaculatae vulgo « Notre-Dame de la 
Blanche » dicatum, situm in oppido « Faverney », dioecesis Bisuntinae 
intra fines, titulo ac dignitate Basilicae Minoris cohonestamus, omnibus 
honorificentiis ac privilegiis eidem attributis quae minoribus Almae 
huius Urbis Basilicis de iure competunt. Decernentes praesentes Litteras 
Nostras firmas, validas, efficacesque semper extare et manere, suosque 
plenos et integros effectus sortiri, obtinere, illisque ad quos pertinent 
sive in posterum pertinere poterunt, plenissime suffragari; sicque rite 
iudicandum esse ac definiendum, irritumque et inane fieri, si quidquam 
secus, super his a quovis, auctoritate qualibet, scienter aut ignoranter 
attentari contigerit. Non obstantibus contrariis quibuscumque. 

Datum Romae apud S. Petrum sub annulo Piscatoris, die vi Martii 
mcmMxu, Pontificatus Nostri anno nono. 


R. Carp. Merry vet VAL, 
L. & S. a Secretis Status. 

EPISTOLA. 


AD [OSEPHUM MARIAM CARD. COS Y MACHO, ARCHIEPISCOPUM VALLISOLETANUM, 
OB CATHOLICORUM CONVENTUM CATECHISTICUM VALLISOLETI HABENDUM. 


Dilecte Fili Noster, salutem et apostolicam benedictionem. — Re- 
spondet plane optatis Nostris consilium istud tuum celebrandi Vallisoleti 
catholicorum conventum de sacrae catechesis institutione in maius pro- 
vehenda. Nosti enim, dilecte Fili, quo Nus studio quaque sollicitudine, 
suscepto vix supremo pontificatu, encyclicis litteris Acerbo nimis Anti- 
stites Sacrorum et Parochos universos de officio monuerimus fidei chri- 
stianae praeceptionibus populos erudiendi. Monebamur scilicet Nosmet 
ipsi officio sanctissimo pascendi dominici gregis, cui ex tam misera, tam 
late fusa rerum divinarum ignoratione, tanta tamque gravia impendere 
animadvertebamus mala. Diligentia igitur tua et optatissima Nobis est 
et iucundam movet fructuum laetabilium expectationem. 

Quam quidem expectationem ex eo etiam augeri, ex litteris tuis 
comperimus, quod non Vallisoletanae tantum provinciae, sed Hispaniae 
totius Episcopos bene plures consentientes habeas, eosque consiliorum 
ac coeptorum socios te confidas habiturum: ita sane ut spes affulgeat 
conventum, proposito provincialem, fore re atque eventu toti nationi 
frugiferum. Pergratum Nos scito eiusmodi habuisse nuncium, non modo 
quia diligentiam arguit dignam Episcopis ac temporibus apprime con- 
gruentem, sed etiam quia amplior studiorum consensio quaesitarum 
spem auget utilitatum. Sed plane intelligimus, dilecte Fili Noster, hanc 
Sacrorum Antistitum diligentiam Curionum studium comitem deside- 
rare. Horum quippe si desit conspiratio quorum est implere caelesti 
sapientia ceteros et ad virtutem duces esse multitudini, vix quicquam 
Episcoporum proderit hac in re sollertia. Ad Curiones igitur patet os 
Nostrum, eosque et hortamur et obsecramus in Domino ut officium 
impertiendi fidelibus christianam doctrinam praetermittere ne umquam 
velint, neu negligenter remisseve persolvere. Repetant animo secum ac 
serio considerent muneris quo aucti sunt has esse partes praecipuas, 
fidei veritates rite populum edocere; easque partes, aetate praesertim 
hac nostra, graviores persaepe fieri, cum ob lamentabilem parentum 
negligentiam, tum ob tot venena doctrinarum, quae corrumpunt opinio- 
nibus animos et ad vitia pertrahunt. Auctores autem sumus, dilecte 
Fili Noster, nihil ab ipsis praestari posse conducibilius ad excitandam 
fidem, ad potioris vitae studia in christiano populo renovanda, quam 
si christianae sapientiae semina in animis serant ac sedulo foveant. 

Quamobrem Deum adprecamur ut tibi atque omnibus propitius 
adsit qui Vallisoletum, te auspice, congregabuntur, detque benignus ea 
inire consilia, ea coepta aggredi quae tradendae, celebrandae sacrae cate- 
chesi aptius in Hispania conducant, catholicaeque rei bene vertant. 
Auspex divinorum munerum Nostraeque testis benevolentiae tibi atque 
illis Apostolica sit Benedictio, quam ex animo impertimus. 

Datum Romae apud S. Petrum, die x Martii mcmxu, Pontificatus 
Nostri anno nono. 

PIUS PP. .X. 


S. CONGREGATIO OFFICI 


DECLARATIO AC RETRACTATIO R. P. D. CYRILLI MACARII, QUONDAM PATRIAR- 
CHAE ALEXANDRINI COPTORUM. 


Je soussigné, Cyrille Macaire, Patriarche démissionnaire des Coptes 
Catholiques, venu spontanément 4 Rome pour attester au Saint-Siége ma 
ferme résolution de vivre et de mourir dans la foi catholique sous l’obéis- 
sance du Pontife Romain, déclare librement et sincérement ce qui suit: 

J’exprime tout mon repentir pour avoir fait, dans des jours de 
tentation, de découragement et de perturbation morale profonde, adhésion 
publique a l’Eglise grecque-schismatique d’Alexandrie en Egypte, remer- 
ciant Dieu toutefois de n’avoir participé aux actes religieux de la dite 
Eglise. Je rétracte toutes mes démarches 4 cet effet, je les condamne, 
je les déplore de tout mon cceur, je suis prét 4 accepter toutes les péni- 
tences et réparations que le Saint-Siége jugera bon de m’imposer, et a 
vivre dorénavant dans la retraite, appliqué aux exercices de piété et aux 
études qui me sont chéres. Je rétracte de méme, je condamne et déplore 
de tout mon ceur, ce que, durant mon aberration, j’ai pu dire, faire ou 
écrire de schismatique, et je demande humblement pardon des scandales 
donnés par ma défection aux fidéles. Je renouvelle enfin mes promesses 
solennelles d’obéissance au Siége Apostolique et ma pleine et sincére 
adhésion aux doctrines et aux enseignements de la Sainte Eglise Catho- 
lique Romaine, notamment en ce qui concerne la Primauté absolue de 
droit divin du Pontife Romain sur I’Eglise en général et sur tout rite 
et tout fidéle en particulier. 


Rome, le 9 Mars 1912. 
+ Kyrillos Macaire. 

S. CONGREGATIO CONCILI 


GERUNDEN. 


EMOLUMENTORUM. 


Vacante per mortem Rmi Thomae Sivilla anno 1906 Sede episco- 
pali Gerundensi, elegans exorta est controversia circa perceptionem 
emolumentorum eventualium obvenientium ex iurisdictionis exercitio et 
usu sigilli: cuinam nempe proventus illi, sede vacante, spectarent, Vicario 
ne Capitulari an Capitulo vel potius futuro Episcopo. Quaestio haec 
toto sedis vacantis tempore fuit acriter agitata Capitulum inter et Vica- 
rium Capitularem, Rhum Iosephum Matas, qui putans emolumenta 
iurisdictionis et sigilli sibi exclusive competere, ea pro se absolute reti- 
nuit, capitulo reclamante. 

Novus hodiernus Episcopus, cui quaestio fuit delata, autumavit e 
contra neuter ex contendentibus ius habere ad dictos proventus, quos 
potius sibi ipsi tamquam episcopo successori fore reservandos. Attamen 
arduam quaestionem ex se resolvere non audéns eam definiendam remisit 
Sacrae huius Congregationis iudicio sub sequenti dubitandi formula: 
Emolumenta vi iurisdictionis et sigilli in sede vacante Rmi Thomae Sivilla, 
Episcopi Gerundensis, obtenta ad quemnam pertinent? ad Episcopum, ad 
Capitulum Cathedrale, aut ad Vicarium Capitularem? 

Capitulum ad ulteriora sua iura deducenda, uti petierat, admissum, 
in primis miratur et conqueritur Episcopum ampliasse controversiae 
terminos; cum ipsum numquam postulaverit et vindicaverit emolumenta 
iurisdictionis, sed tantum sigilli, ea scilicet, quae percipiuntur ex docu- 
mentis in quibus impressum appareat Capituli sigillum. 

Haec igitur sibi spectare contendit, praeterquam ex dispositione in 
statutis capitularibus ab Ordinario approbatis contenta ubi ad art. 60 legi- 
tur: « Proventus sigilli sede vacante obvenientes, ad Capitulum exclusive 
« spectabunt », etiam ob peculiares titulos, quos ex historia et origine 
huius iuris desumit. Enarrat enim quod, anno 1344, ut ex nonoullis 
antiquis libris eruitur, Arnaldus De Mourodon, Episcopus Gerundensis, 
Capitulo donavit sigilla eorumque proventus; ex qua donatione Capituli 
evasit proprietas sigillorum una cum proventibus non tantum sede 
vacante, sed etiam sede plena. Immo ex antiquis Actis Capitularibus 
depromitur Capitulum ius suum ex sigillorum usu locasse pro annuo 

pretio libell. 200 monetae barcinonensis. Et cum anno 1656 Archidia- 
conus Cardona, cui sede vacante munus Vicarii Capitularis ex privilegio 
inhaerebat, Capituli ius circa proprietatem sigillorum impugnasset, que- 
rela hac de re coram Sacra Romana Rota mota fuit; et hoc Tribunal 
sub die 15 Ianuarii 1663 sententiam Capitulo faventem protulit, quae in 
secunda instantia sub die 20 Aprilis eiusdem anni confirmata fuit verbis: 
«In decisis ». 

Ast quoniam, hisce non obstantibus decisionibus, discordiae et 
contentiones circa dictum ius minime desinebant, sub die 1 Aprilis 
anni 1665 concordia facta fuit inter Episcopum, Ioseph Ninot, et Capi- 
tulum, qua proventus quicumque ex usu sigillorum obvenientes cede- 
bantur Episcopo, sub conditione ut libellae bis centum annuae solve- 
rentur canonico ferialerio seu administratori Capituli, et ut, adveniente 
sedis vacatione, sigilla una cum eorum emolumentis redirent in pro- 
prietatem Capituli. Quam concordiam omnes Episcopi Ninot successores 
qui Sedem Gerundensem occuparunt, ratam habuere atque, Capitulo 
requirente, servare et adimplere declararunt sub iurisiurandi religione ; 
et hoc usque ad vigens Concordatum cum Apostolica Sede anni 1851. 
Similiter se gesserunt ceteri Episcopi post Concordatum usque ad ulti- 
mum Vicarium Capitularem, qui huic liti originem dedit, quique, quamvis 
et ipse in actu possessionis iuraverit servare statuta et iura Capituli, 
proventus tamen sigilli solvere detrectavit. 

Ex quibus omnibus aliisque Capitulum concludit clarissime patere 
eius favore ius ab ipsa S. Rom. Rota recognitum percipiendi proventus 
sigilli etiam sede plena ab anno 1344, et sede vacante tantum ab 
anno 1757 usque ad praesentem diem iuxta novam disciplinam vi legum 
Concordatarum. 

At ex adverso respondetur: 1°. Titulus seu fundamentum praetensi 
iuris Capituli, scilicet donatio a. 1344 ab Episcopo Mourodon peracta, 
est valde incertus et claudicans, uti inter alia ostendunt acres conten- 
tiones et controversiae hac super re cum episcopis, vicariis capilula- 
ribus et ipsis Camerae Ap. ministris exortae. Refert enim Episcopus: 
« Erat ab antiquo in ecclesia Cathedrali Gerundensi quaedam entitas 
« dicta ferialis, cui incumbebat de omnibus obventionibus, quaecumque 
« illae essent, tum ecclesiae Cathedrali tum ipsi Capitulo pertinentibus, 
« providere, et ex acervo huiusmodi obtento Capitulum, anno 1344, 
«summam pecuniariam mutuam dedit Episcopo Gerundensi Arnaldo 
«de Mourodon, qui uti pignus praestimonii emolumenta sigilli episco- 
« palis donasse videtur. Attamen animadvertere libet quod Episcopus 
« Mourodon neque ob privatam utilitatem vel ipsiusmet Mitrae aut 

« Dioecesis lucrum illam creditam pecuniam postulavit, sed propter 
« templum Cathedrale huius dioeceseos, architectonicae artis mirabile 
« prodigium, in cuius extructionem eam integram invertit. Nobilissimus 
« amor laudabilisque zelus Episcopi Mourodon pro hac Sancta Ecclesia, 
«etiamsi primario ipsismet canonicis prae aliis quibuscumque haud 
« dubio benefacerent, quamplurima reportarunt Episcopis Gerundensibus 
« incommoda molestiasque affecerunt ». 

2°. Insuper quaestio nunquam fuit in favorem Capituli definita a 
S. Romana Rota in iudicio petitorio: nam duae allatae sententiae 
nn. 394 et 395 coram Celso respiciebant manutensionem in possessione 
sigillorum, quae possessio tunc temporis reapse inveniebatur penes 
Capitulum: sed ad validitatem tituli quod attinet, ait S. Rota: « Exce- 
« ptiones erunt discutiendae in petitorio, et interim concedenda manu- 
« tensio Capituli ». 

3°. Concordiae ipsae seu transactiones deinceps sequutae indicant 
sane ius primitivum dubium ac incertum ad maximum habendum veluti 
initium possessionis. 

4°. Concordia vero inita cum Episcopo Ninot anno 1665, aiunt, 
fuit tantum temporaria ac personalis; et quamvis a successoribus Epi- 
scopis prorogata, non potest ius certum ac definitivum constituere. Immo, 
notat Episcopus, « vertente saeculo xiv, virtute Reservationum Aposto- 
« licarum, proventus Sedium vacantium in aerarium pontificium ingredi 
« debebant, quaeque Reservationes in Hispania pro sedibus episcopa- 
«libus tantum viguerunt. Ab hac autem lege generali Sedes Gerun- 
« densis nullo modo fuit excepta; quamobrem Capitulum se aliquando 
« emolumenta sigilli percepisse antequam adveniret vacatio anni 1876 
« propter translationem Episcopi Bonet in Sedem archiepiscopalem 
« Tarraconensem, minime probavit. Ex quibus fas erit inferre quod 
« quidem apertissime patet, cum ageretur de pacto inter personas pri- 
« vatas inito, quod exceptionem ullam a lege generali ecclesiastica haud- 
« quaquam parere valet ». 

5°. Insuper praefatae concordiae Episcopi Ninot et alia nova suffecta 
est anno 1757, auctoritate Pontificia et Regia roborata, inter Episcopum 
de Palmero et Capitulum, quae varias comprehendebat quaestiones 
easque solvebat, scilicet circa causas criminosas canonicorum, circa 
visitationem Ecclesiae Cathedralis, circa ius patronatum quoad prae- 
bendas; at in puncto sigillorum Capitulo non reservatur nisi merus 
honor, ut nempe ab ipso, sede vacante, custodirentur, et sede plena 
ab Episcopo adhiberentur, atque quoad emolumenta ne verbum quidem. 
En ad rem verba concordiae: « Punctum quartum: Similiter dictum 

« Capitulum favore episcopalis Mitrae seu Mensae cedit ac donat bis 
« centum libras monetae barcinonensis pensionis annuae, quam ratione 
« sigilli mensae suae operi vulgo dicto Feriali solvit dicta mensa cum 
«expressa tamen conditione quod, non obstante hac cessione, Curia 
«episcopalis idem omnino sigillum adhibere debeat, dictumque Capi- 
« tulum illud custodire teneatur vacante Ecclesia, donec successor episco- 
« palis Ecclesiae possessionem coeperit dicti episcopatus, cui tradere illud 
« debeat Capitulum, prout servatum extitit usque modo ». 

Quapropter, animadvertit Episcopus, « per hanc concordiam, illa 
« antiqua Episcopi Ninot quoad manutensionem sigilli episcopalis prorsus 
« derogata fuit, novumque Capituli ius ad meram custodiam sigilli Eccle- 
« sia vacante, donec successor possessionem coeperit, restrictum, quin 
«ulla facultas percipiendi fructus, sede vacante, ipsiusmet Capitulo 
« agnoscatur, proindeque munus tantum honoris haudquaquam utilitatis, 
«quod praecipue reclamat ». 

Ex quo deduci legitime etiam potest iuramentum ab Episcopis et 
Vicariis Capitularibus in actu possessionis successive praestitum non 
afficere proventus sigillorum, sed alias concordiae partes: « Equidem me 
« ignorare fateor, ait Episcopus, quid iuraverint antecessores mei, sed 
« propemodum incredibile videtur quod praestiterint iusiurandum aliquid 
« detrimenti importans tum dignitati episcopali, tum reservationibus 
« Pontificiis, nec non ipsis Concordatis ». 

6°. Demum nec utiliter favore Capituli invocari potest argumentum 
ex possessione pluries centenaria desumptum, quippe quae, ipso Capi- 
tulo non diffitente, nec pacifica nec continuata extitit: cum hoc ius, ut 
dictum est, continuo impugnatum acriterque impetitum fuerit. 

Quinimo Capitulum ipsum affirmat, anno 1450 canonicum feria- 
lerium seu administratorem « recuperasse sigillum ut a semetipso sigil- 
« larentur documenta... ». Ceterum constat Capitulum nihil prorsus 
percepisse ex usu sigilli sede vacante, saltem ab anno 1757 usque ad 
annum 1876. 

Ait enim Episcopus: « Concordatum inter Benedictum XIV et Regem 
« Ferdinandum VI, anno 1753 firmatum, fructus Ecclesiarum vacantium 
« cessit in pios usus impendendos, Regique catholico concessit facul- 
« tatem eligendi collectores, qui regali protectione muniti illorum fruc- 
« tuum essent administratores; qua de causa ex eo tempore, quoties Se- 
« des episcopalis Gerundensis vacabat, subcollectores regales spoliorum 
« et vacantium omnes proventus iurisdictionis et sigilli perceperunt ». 

Quapropter pristinum Capituli ius seu privilegium considerandum 
est veluti antiquatum et penitus obsoletum. Idque adeo verum est ut, 

cum Capitulum occasione novorum statutorum capitularium anno 1868 
tentasset antiquum ius resuscitare et dubitatum fuerit in quo praecise 
consisterent proventus sigilli sede vacante, in sessione diei 17 Septem- 
bris 1877 declaratum fuit sub nomine iurium sigilli comprehendi quid- 
quid indiscriminatim Mitra seu Episcopus perciperet sede plena a Secre- 
taria Camerae, seu proventus Curiae Vicariatus pro negotiis gratiosis 
et Officialatus pro negotiis iudicialibus; quod verum non erat: nam 
sigilla Vicariatus in praetensa donatione anni 1344 comprehensa haud 
erant. Ita Capitulum ostendit nullam exactam memoriam conservasse de 
antiquo iure. 

Quare concludendum videtur, aiunt, ipsum fore absolute repel- 
lendum a fruitione enunciatorum proventuum; praesertim cum iuxta 
receptam hodiernam disciplinam admitti nequeat intromissio capitu- 
lorum in regimine et iuribus dioecesis sede vacante, quae integra 
transmittenda sunt in vicarium capitularem. Eo vel magis quod huius- 
modi emolumenta, titulo laboris debita, mere personalia censentur atque 
ei tantum cedant oportet qui negotia expedit. 

Infirmato sic iure Capituli, maius acquirit robur ius in favorem 
vicarii capitularis. Verum equidem est iuxta generalem regulam, iure 
Decretalium fructus beneficiorum vacantium esse impendendos in utili- 
tatem ipsorum aut fideliter reservandos futuris successoribus, et quod 
Bonifacius VIII statuit ut, sede vacante, capitula vel singulares personae 
nequeunt bona tempore vacationis obvenientia occupare aut inter se 
dividere, etiamsi agatur de emolumentis ex iurisdictione et sigillo aut 
alias undequaque provenientibus; uti declaravit Clemens V in c. Sta- 
tutum, De elect. et DD. passim tradunt: cui iuris communis regulae 
pluries adhaesit S. H. C. respondens, emolumenta tempore vacationis 
sedis episcopalis obvenientia neque ad capitulum neque ad vicarium - 
capitularem pertinere, sed reservanda ad futurum episcopum; uti in 
Ostunen. 28 Iul. 1708, in Goana 6 Mart. 1847, aliisque. 

Attamen Doctores communiter monent enunciatas dispositiones et 
resolutiones esse intelligendas de illis proventibus eventualibus qui directe 
usufruuntur ex iurisdictione et sigillo, quique sede plena, non vicario 
generali, sed ipso episcopo iurisdictionem exercente aut alio titulo 
cedunt; reliqua vero emolumenta quae, sede plena, spectarent ad vica- 
rium generalem ratione sui officii, haec vicario capitulari, sede vacante, 
esclusive cedant oportet. Lauren., De Vicar., tract. 3, cap. 1. Unde in cit. 
Goana, 6 Martii 1847 S. Congr. statuit: « Emolumenta quae sede plena 
«ad vicarium generalem pertinuissent, sede vacante, vicario capitulari 


« spectare ... ». 


230 Acta Apostolicae Sedis. - Commentarium Officiale. 


An vero huiusmodi normae urgeri possint in locis ubi viget pecu- 
liaris disciplina inducta per leges concordatarias vel ubi vigent iura 
Camerae Apostolicae, et quomodo sint intelligenda verba Clementinae 
Statutum quoad vicarios capitulares, abunde explicat eximius Con- 
sultor. 

Tametsi Episcopus Gerundensis, postquam plura congesserit ad 
excludendum Capitulum et Vicarium Capitularem a partecipatione pro- 
ventuum sede vacante, demonstrare conatur illos sibi tamquam episcopo 
successori fore reservandas, iuxta textus Decretalium, resolutiones S. H. C. 
et Canonistarum doctrinam, scribens: « Prima dispositio canonica quoad 
« emolumenta in sede vacante invenitur in cap. 7 Statutum, tit. 3, lib. 1° 
«in Clement., ubi statuitur quod omnia emolumenta profecta ex iurisdi- 
« ctione et sigillo aut alias undecumque quae sede plena pertinuerint 
« episcopo, fideliter reserventur futuro successori, exceptis expensis 
« necessariis, nulla obstante consuetudine in contrarium. 

« Quamplurimae resolutiones S. Congr. Concilii hanc legem contfir- 
« marunt inter quas extant: in Agrigentina et in Cephaluden. (17 Novem- 
« bris 1594), in Nullius (16 Iulii 1616) et in Ostunen. (27 Iulii 1708) 
« declarantes: “ emolumenta tempore vacationis sedis episcopalis obve- 
« nientia ex iurisdictione et sigillo aut alias undecumque, neque ad 
« capitulum, neque ad vicarium spectare sed libere futuro successori 
« reservari, si ad episcopum ecclesia non vacante pertinuissent ,,; ex his 
« tamen deducendum esse rationale salarium vicario constituendum et 
« persolvendum; superaddentes in Elnen. (28 Martii 1848): “ Vicarium 
« capitularem nihil posse percipere, etiam pro sigillo, non obstante imme- 
« morabili observantia ,,, et in Goana (6 Martii 1847): “ emolumenta quae 
« sede plena ad vicarium generalem pertinuissent, vicario capitulari sede 
« vacante competere ,,. Et quamvis Ss. Congr. Romanae ab hoc criterio 
«numquam discesserint, ut constat in resolutione in Januen. (23 Fe- 
« bruarii 1875) et in Mewicana (14 Februarii 1857), attamen aliquando 
« admiserunt, tamquam legitimum titulum ad proprietatem conquirendam 
« fructuum sede vacante obvenientium, privilegium apostolicum et con- 
« suetudinem immemorialem, prouti patet ex resolutionibus S. Congre- 
« gationis Concilii in Cephaluden. (17 Novembris 1594) et in Goana 
« (26 Februarii 1856). 

« Praeclarissimi canonistarum communi iudicio Ss. Congregationum 
« merito assentientes eamdem docent doctrinam, inter quos eminent: 
« Benedictus XIV, De Synod. Dioeces., lib. X, cap. X, num. 4; Lauren., 
« De Vicar., tract.. cap. 1, quaest. 405; Ventrig., loc. cit., num. 33; Pel- 
« legrin., De Vicariis, part. I, sect. 4; Barbosa, Collect. doct. ad Concil. 

« Trid., sess. 25, cap. 2, num. 9; De Angelis, Praelect. Iuris Canon., lib. I, 
« tit. 28, num. 22, et Russo, Codex vigens De person., can. 768. Bene 
« vero notemus quod De Angelis, in Praelect. Iuris Canon., lib. I, tit. 27, 
« sic se habet: “In hac materia omnia secundum consuetudinem diver- 
« sarum Dioecesum determinari ,,. 

« Iam vero, abeuntibus annis, innumerae reservationes, quibus bono 
« Ecclesiae Universalis quoad fieri posset, consuleretur, ex indigentia 
« praesertim qua afficiebatur Sedes Apostolica, concretae fuerunt, sicque 
« virtute legum “ De spoliis et vacantibus ,, fructus Sedium episcopa- 
«lium in Hispania vacantium ad Cameram Sedis Apostolicae destina- 
« bantur, et hanc novam iurisprudentiam modificavit Concordatum anni 
« 1737 inter Papam Clementem XII ac Regem Philippum V initum, ubi 
« statuitur (art. 22) Romanum Pontificem decreturum esse ut tercia pars 
« fructuum ecclesiarum in Hispania vacantium in posterum impenderetur 
« ad ecclesias et pauperes sublevandos; sed haec conventio virtutem 
« iuridicam amisit propter aliud Concordatum inter Benedictum XIV et 
« Ferdinandum VI anno 1753 confectum, in quo decernitur ut in futu- 
«rum, quibusdam exceptis retributionibus pro Aerario Apostolico, quod- 
« cumque colligeretur ratione expoliorum et vacantium, ad usum cau- 
« sasque pias Sacris Canonibus praescriptos esse dicandum, ad quorum 
« observantiam Rex Catholicus eligere debebat oeconomos et collectores 
« qui sub eiusdem regali protectione ea fideliter administraret. 

« In archivo huius dioecesis extant documenta recollectionis spo- 
« liorum et vacantium relata ad tempus vacationis sedium Revihorum 
« Episcoporum qui Dioecesi Gerundensi ab anno 1775 usque ad 1834 
« praefuerunt, hisce in documentis apertissime patet quod proventus iuris- 
« dictionis et sigilli in “ Collectoriam vacantium ,, ingrediebantur, quin 
« ulla eorum participatio ad Capitulum Gerundense devenisset, tametsi 
« nonnumquam aliqua retributio vicario capitulari sede vacante ex illis 
« elargita fuisset. 

« Concordatum anni 1851 nunc in Hispania vigens, ob art. 12 sup- 
« pressit hanc collectoriam generalem spoliorum, vacantium et aunata- 
« rum, decernendo ut incorporaretur Commissariae Generali S. Cruciatae 
« delegatio creata ad negotia non finita terminanda et ad reditos non 
« solutos recolligendos, et in art. 37 disponit ut assignationes obtentae 
« sede episcopali vacante, deductis enolumentis pro oeconomo et expensis 
« necessariis ad reparationem domus episcopalis, aequaliter pro semi- 
« nario et episcopo successori distribuantur. 

« Nunc vero, memoratis reservationibus ab ipsa Apostolica Sede iam 
« deletis, Collectoriaque Generali spoliorum et vacantium etiam sublata, 

«cum Concordatum 1851 non determinet ad quemnam obventiones ex 
« iurisdictione et sigillo sede vacante cumulatae attineant, pro certo tenen- 
«dum est suam plenissimam vim et effivaciam parere ius ecclesiasticum 
« commune et secundum idem esse hanc controversiam dirimendam. 

« In dioecesi Gerundensi ab anno 1851 usque ad praesentem diew 
« sedes Episcopalis quater vacavit, scilicet: post pontificatum Episcopi 
« Lorente anno 1862, Episcopi Bonet an. 1876, Episcopi Valls an. 1877 
«et Episcopi Sivilla 1906. In vacatione Sedis subsequente pontificatum 
« Episcopi Lorente ignoratur quisnam percepit proventus, sed in subse- 
« quentibus pontificatum Episcoporum Bonet ct Valls illos percepit Capi- 
« tulum, et questio de qua nunc agitur, tota versatur circa vacationem 
« sedis post mortem Episcopi Sivilla. Cum vero neque lex, neque pri- 
« vilegium Apostolicum, neque ulla consuetudo extet sive pro Capitulo 
« sive pro Vicario Capitulari: ad quemnam spectant proventus eo tem- 
« pore sedis vacantis obtenti? ». 

Hisce quavis ex parte breviter ex actorum fasciculo delibatis, 
rogantur EE. VV. ut, perpensis quae ad rem fuse ac plene disserit Con- 
sultor, velint sequens enodare dubium: An et cui competant, sede vacantie, 
proventus iurisdictionis et sigilli in casu. 


Et Emi Patres, sub die 10 Iunii 1911, proposito dubio respondere 
dignati sunt: Dilata et ad mentem. 

Iterum, novis productis informationibus, reassumpta est causa et 
sub die 16 Decembris eiusdem anni ad supradictum dubium Emhi Patres 
responderunt: Affirmative favore Vicarii Capitularis. 

Romae, e Secretaria S. C. Concilii, die 15 Februarii 1912. 


I. Grazioli, Subsecretarius. 


Votum Consu.Lroris. 


1. Anno 1906, vacante per mortem Revmi Episcopi Thomae Sivilla 
sede Gerundensi, electus fuit in Vicarium Capitularem Canonicus I[ose- 
phus Matas, cum quo coepit contendere Capitulum Cathedrale circa per- 
ceptionem emolumentorum eventualium ex sigillo provenientium; Vica- 
rius enim capitularis emolumenta illa pro se retinuit, putans sibi pertinere 
proventus et iura omnia sede vacante obvenientia ex iurisdictionis exer- 
citio ac sigilli usu; Capitulum e contra praetendebat se peculiares titulos 
habere ad percipiendos proventus sigilli. Res pacifice componi non potue- 
runt toto tempore sedis vacantis; quare paulo post adventum novi 
hodierni Episcopi, utraque pars subiecit ipsi Episcopo definiendam con- 

troversiam. Episcopus autem, cum intimius rem perpenderet, censuit 
animadverti ius illud controversum revera nec ad Capitulum nec ad 
Vicarium Capitularem, sed potius ad episcopum successorem, nempe in 
casu ad seipsum pertinere: « Sed cum agatur, ipse inquit, de quaestione 
«non clare definita in legislatione canonica Hispaniae, praeterquam 
« quod ipsimet dignitati episcopali admodum afficiat », non est ausus 
rem definire; ac proinde huic Sacrae Congregationi sequens dubium 
declarandum proposuit: « Emolumenta vi iurisdictionis et sigilli in sede 
vacante Revmi Thomae Sivilla, Episcopi Gerundensis, obtenta ad quemnam 
pertinent? ad Episcopum, ad Capitulum Cathedrale, aut ad Vicarium 
Capitularem? ». 

2. In quo dubio animadvertenda est facta ab Episcopo terminorum 
quaestionis extensio seu ampliatio; de qua extensione in novis dedu- 
ctionibus conquestum est Capitulum hisce verbis: « Episcopus rogat ut 
«S. C. declaret ad quemnam pertineant proventus iurisdictionis et 
« sigilli; circa quod notum sit, Capitulum numquam petiisse proventus 
« iurisdictionis, sed tantum sigilli, id est emolumenta percepta ex docu- 
« mentis in quibus appareat Capituli sigillum »; quare in fine sui Memo- 
rialis Capitulum primo petit ut S. C. dignetur restringere dubium a 
Revino Episcopo propositum, ad proventus sigilli tantum. Episcopus 
vero, ni fallor, ea mente, non satis celata, dubium ampliavit, ut si S. C. 
in sui favorem responsum dederit, ipse possit repetere a Vicario capi- 
tulari, non solum emolumenta a Capitulo praetensa, verum etiam quos- 
libet alios eventuales proventus, qui tempore sedis vacantis undecumque 
obvenerunt. Quaenam autem magis determinata sit differentia inter prae- 
tensionem Capituli et ampliationem ab Episcopo inductam, melius ex 
dicendis patebit. 


I. 


3. Imprimis ergo agendum est de iure Capituli ad proventus sigilli, 
sede vacante. Ac certe non negat Capitulum intentionem eius adver- 
sari iuri communi: sed pluries repetit «in casu praesenti praevalere 
« debere ius particulare ac proprium huius Cathedralis quod pro Capi- 
« tulo stat ». 

4, Primum autem istiusmodi particularis iuris fundamentum et 
titulus, ex quo etiam, iuxta Capitulum, originem duxit ipsum ius hodie 
invocatum, est donatio sigillorum ac consequenter etiam proventuum 
ex illorum usu obvenientium, non solum sede vacante sed etiam sede 
plena, in perpetuum favore Capituli anno 1344 facta ab Arnaldo de 
Mourodon, tune Episcopo Gerundensi. 


7 


Actu Apostolicae Sedis. - Commentarium Officiale. 


5. At vero titulus huiusmodi est omnino incertus; nam vel num- 
quam extitisse vel saltem validum agnitum non fuisse clare demonstrant 
acres et crebrae controversiae successivis temporibus exortae inter Capi- 
tulum ex una parte, ac Episcopum, Vicarium Capitularem et ministros 
Camerae Apostolicae ex alia, circa ista sigilla eorumque proventus. Et 
probe notandum est illas controversias numquam ab auctoritate iudi- 
ciali fuisse in petitorio definitas; quia duae sententiae Rotales anno 1663 
in favorem Capituli prolatae non respiciebant nisi mandatum de manu- 
tenendo in possessione sigillorum, ut videre licet in decisionibus 394 
et 597 coram Celso, quae sunt duae illae decisiones in hac causa 
Gerunden.-Sigillorum datae; quam possessionem ideo Rota agnovit 
Capitulo, quia demonstratum tempore motae litis circa ipsam manuten- 
tionem sigillorum, nempe anno 1656, sicut etiam aliis temporibus ibi 
citatis, ipsum Capitulum extitisse in possessione eorumdem sigillorum; 
sed quod attinet ad validitatem dicti tituli, ait Rota: « Exceptiones 
« erunt discutiendae in petitorio et interim concedenda manutentio Capi- 
« tuli». Dubium item fuisse titulum illum donationis probant poste- 
riores concordiae seu transactiones a Capitulo initae circa istud ius 
sigillorum; transactio namque non fit nisi de re dubia et incerta, prae- 
terquamquod, ut notum est, per transactionem, tituli et iura antiqua 
resolvuntur et funduntur in titulum et ius in ipsa transactione consti- 
tutum et definitum. Igitur illa praetensa donatio ad summum posset a 
Capitulo invocari ut initium possessionis et praescriptionis, cuius proinde 
evolutionem ac vicissitudines sequi ac cum ea confundi debuit, et ab ea 
nune quoad valorem iuridicum pendere. Re quidem vera, Capitulum 
etiam, magis quam titulo illi donationis, nunc innititur possessioni ac 
praescriptioni quinquies et amplius centenariae, ut ait ipsum, ac in ea 
maxime confidit. 

6. Quod si reapse Capitulum demonstraret possessionem illam per 
quinque et amplius saecula obtinuisse pacificam et continuatam, ac prae- 
sertim durasse semper non interruptam etiam usque ad nostra ‘tempora, 
sine dubio titulus esset validissimus. Sed argumenta a Capitulo allata 
nullo modo praebent demonstrationem illam necessariam, quia potius 
fateri cogimur possessionem ipsam non fuisse pacificam, multoque minus 
sine interruptione perseverasse continuatam usque ad hodiernum diem. 

7. Episcopus immo, in novis suis deductionibus, eo usque procedit 
ut asserat, tenendum esse « quod Capitulum Gerundense emolumenta 
« sigilli, sede vacante, neque dum invaluerunt reservationes pontificiae » - 
videlicet iura Camerae Apostolicae quoad spolia et fructus beneficiorum 
vacantium - « neque vigente Concordato anni 1753, seu a finibus sae- 

«culi x1v usque ad annum 1851 numquam perceperit ». Hoc certe 
nimium est; nam, ut iam vidimus, anno 1663 Sacra Romana Rota con- 
cessit Capitulo mandatum de manutenendo in possessione sigillorum 
et in consequenti perceptione fructuum; atque in citatis decisionibus 
rotalibus quibus tale ius agnoscitur Capitulo, plura innuuntur argu- 
menta quae de possessione Capituli tempore illo et nonnullis anteactis 
docebant: tunc autem ius retinendi sigilla et percipiendi eorum pro- 
ventus exercebatur a Capitulo non solum sede vacante, verum etiam 
sede plena. Sequuta fuit anno 1665 concordia inter Episcopum Iosephum 
Ninot et Capitulum, in qua, fatente ipso hodierno Episcopo, « pro qui- 
« busdam respectivis transactionibus inter Episcopum et Capitulum 
« pactum initum fuit cedendi ex parte Capituli Episcopo, dum Dioece- 
« sim regeret, omnes proventus sigilli, cum conditione, ex parte Episcopi, 
« solvendi quotannis canonico ferialerio Capituli 200 libellas monetae 
« barcinonensis, sed mortuo Episcopo aut sede derelicta, Capitulum recu- 
« perare debebat dicta sigilla una cum eorum emolumentis ». Rursus 
ergo patet Capitulum, sede vacante, aliquando percepisse emolumenta 
sigilli. 

8. Nec obstat provocatio Episcopi ad iura spoliorum et vacantium 
in favorem Camerae Apostolicae reservata, unde a priori contendit Epi- 
scopus « inferre quod concordia Episcopi Ninot, numquam quoad emo- 
« lumenta sigilli sede vacante in executionem devenisset ». Nemo certe 
negat in Hispania viguisse iura Camerae Apostolicae, saltem pro vacan- 
tibus sedibus episcoporum, prout testes sunt inter alios Garcia, de Benef., 
part. 2, c. 1, n. 91; Barbosa, Vot. decis., 101, n. 3; Gonzalez, In Decret., 
lib. I, tit. XXXI, c. 4, et aperte invenitur statutum in Const. S. Pii V 
« Alias emanarunt » 12 Dec. 1567, renovante similem aliam Const. Iulii IIT, 
20 Mart. 1554. Imo certum est etiam Cameram Apostolicam percepisse 
non solum fructus mensae episcopalis vacantis, sed etiam taxas et emo- 
lumenta provenientia ex iurisdictione et sigillo, siquidem et in genere 
refert Card. De Luca de Benef., disc. XC, n. 74, quod ministri Camerae 
Apostolicae, « sede episcopali vacante, inter fructus ac emolumenta 
« Ecclesiae exigunt et incamerant etiam ista iurisdictionis et cancella- 
« riae »; et in citatis Constitutionibus I[ulii III et Pii V conceditur gene- 
rali in regnis Hispaniarum Collectori fructuum et proventuum aliorumque 
iurium ad Cameram Apostolicam pertinentium, facultatem per se vel per 
alios subcollectores omnia et singula fructus, redditus, proventus, iura, 
obventiones et emolumenta singularum ecclesiarum cathedralium, quovis 
modo vacantium, quomodolibet provenientia, percipiendi, exigendi et 
levandi. Haec omnia ergo vera sunt; nihil tamen prohibet quominus, 

his legibus non obstantibus, alicubi essent nonnulli qui de facto fructus 
et emolumenta sedium vacantium perciperent. Possessio autem in se 
merum factum importat; facta vero nequeunt a priori excludi cum illa 
aliunde per documenta historica extitisse demonstrentur. lamvero in facto 
esse vidimus, Capitulum Gerundense aliquando possessionem habuisse 
sigillorum ac emolumentorum ex eis provenientium; imo et in huius- 
modi possessione fuisse manutentum per sententias Rotales ac concor- 
diam cum Episcopo. 

9. Dum autem haec admittimus, alia ex parte debemus affirmare 
possessionem illam non fuisse pacificam; etenim cum exercitium illius 
iuris aperte contradiceret claris et determinatis regulis canonicis et 
iuribus reservatis in favorem Camerae Apostolicae, nec a Capitulo osten- 
deretur titulus certe legitimus sui praetensi iuris; hinc exercitium ipsum 
ut illegitimum fuit impetitum ab episcopo simul ac ab archidiacono 
maiori de Rogationibus dicto (qui erat prima Dignitas et ex specialis- 
simo privilegio habebat ius exclusivum regendi Dioecesim sede vacante 
seu nempe erat Vicarius Capitularis natus) atque etiam a subcollecto- 
ribus Camerae Apostolicae. Nec talia Capitulum negat; imo affirmat 
anno 1656, praecise ad vindicandum et defendendum ius Capituli ita 
acriter impugnatum, canonicum ferialerium seu administratorem Capi- 
tuli recuperasse sigilla, ut a semetipso sigillarentur documenta ac per- 
ciperentur proventus. Nimirum, ut constat ex superius citata Rotali deci- 
sione 397 coram Celso, illa sigilla antea retinebat notarius Curiae seu 
Vicariatus Gerundensis, cui fuerant a Capitulo in commendam concessa 
sub obligatione restitutionis et reddendae rationis de omnibus emolu- 
mentis; sed cum vacatio sedis advenisset dicto anno 1656 et Archidia- 
conus D. Bernardus de Cardona pro nativo suo iure administrationem 
Dioecesis suscepisset, hanc occasionem nactum Capitulum ut tutius 
posset retinere et exercere ius sigillorum, iam saepius acriter imper- 
titum, ipsa sigilla occupavit et apud se retinuit. Contra huiusmodi occu- 
pationem exsurrexit prior, non ipse Archidiaconus, ut inquit Capitulum, 
sed (prout constat ex informationibus in causa Gerunden.-Sigillorum 
coram Otalora, 3 Martii 1664) Subcollector Rev. Camerae Apostolicae, 
contendens sigilla illa ad Capitulum non pertinere, proinde Curiae Vica- 
riatus esse restituenda, ac vindicans Camerae Apostolicae emolumenta 
sede vacante ex usu sigillorum provenientia. Sententiam favorabilem in 
Tribunali Dioecesano obtinuit Subcollector, at interposita appellatione 
a Capitulo apud Sanctam Sedem, causa fuit commissa Tribunali Rotae, 
coram quo disputarunt adversus Capitulum Procurator Fiscalis Camerae 
Apostolicae, Archidiaconus seu Vicarius Capitularis et novus Episcopus 

successor. Causa vero, ut diximus, agitata fuit tantum in possessorio, 
ac bis in favorem Capituli fuit resoluta; sed non ideo lites cessarunt, 
quia sententiae rotales non definiebant utrum iusta an iniusta esset illa 
Capituli possessio. 

10. In petitorio tamen causa non fuit umquam discussa et definita, 
quia anno 1665 inita fuit concordia seu transactio suprarelata inter Epi- 
scopum Ninot et Capitulum. Iuvat tamen animadvertere illam concor- 
diam, ex confessione ipsius hodierni Capituli, temporalem tantum fuisse 
ac personalem inter Episcopum Ninot et Capitulum; et quamvis Epi- 
scopi successores omnes et singuli in actu possessionis Dioecesis, requi- 
rente Capitulo, iurabant servare et adimplere concordiam Ninot, tamen 
vis huiusmodi iuramenti non alia esse poterat nisi prorogare de ponti- 
ficatu in pontificatum temporaliter et personaliter transactionem cum 
Episcopo Ninot stipulatam, numquam vero firmum, certum et perpe- 
tuum reddere ius illud a Capitulo praetensum. Insuper concordia illa 
Episcoporum ligare quidem poterat ipsos Episcopos; numquid tamen 
ipsius vis urgeri etiam potuerit contra Vicarios Capitulares et praesertim 
contra ministros Camerae Apostolicae? Et an ipsi auditi fuerint et con- 
senserint in dictam concordiam qua parte afficiebat tempus sedis vacantis? 
Res prorsus incertae, de quibus, saltem in Actis praesentis controversiae, 
nullo modo docemur. 

11. Ergo non satis certum et firmum fuisse ius Capituli in sigillis 
retinendis et emolumentis percipiendis, iam ex hucusque dictis apparet. 
Verum ratio quae potissimum adversatur intentioni Capituli, et quae 
ipsius modernas praetensiones iugulare et omnino destruere videtur, 
est deficientia continuitatis in exercitio percipiendi illa emolumenta et 
interruptio quae certo fuit protracta saltem ab anno 1757 usque ad 
annum 1876, quo rursus tentavit Capitulum resuscitare ius antiquum. 
Capitulum nunc asserit in suis novis deductionibus (part. I*, II): « Ex 
« actis capitularibus et rationum tabulis in archivio Capituli existentibus 
« constat Capitulum ab anno donationis, id est a 1344 usque ad 1736, 
« continenter proventus sigilli percepisse ». Non tamen probat huismodi 
assertionem. At vero etiam admissa ista nimis generali assertione, aperte 
fatetur post annum 1756 emolumenta non amplius percepisse. Qua de 
causa? 

12. Anno igitur 1757 conventa fuit nova Concordia inter Episcopum 
Gerundensem, Ioannem Antonium de Palmero, Archidiaconum Isidorum 
Orteu (qui, ut diximus, ratione suae dignitatis erat, sede vacante, Vica- 
rius Capitularis natus) et Capitulum; ac praeter alios articulos de rebus 
ac quaestionem nostram non pertinentibus, definitum fuit etiam pun- 

ctum circa ius sigillorum, atque ita statutum: « Punctum IV. Similiter 
«dictum Capitulum favore episcopalis mitrae seu mensae cedit ac 
« donat 200 libras monetae barcinonensis pensionis annuae, quam ratione 
« sigilli, massae seu operi, vulgo dictae Feriali, solvit dicta mensa, cum 
« expressa tamen conditione, quod non obstante hac cessione, Curia 
«episcopalis idem omnino sigillum adhibere debeat, dictumque Capi- 
«tulum illud custodire debeat vacante Ecclesia, donec successor epi- 
« scopalis Ecclesiae possessionem ceperit dicti episcopatus, cui tradere 
« illud debeat Capitulum, prout servatum extitit usque modo ». Hanc 
autem concordiam Ferdinandus VI, Rex Hispaniae, rogatus a par- 
tibus, detulit approbandam Summo Pontifici, et revera Benedictus X1V 
per litteras in forma Brevis 16 Dec. 1757 ratam habuit et confirmavit. 
Patet autem hanc eamdem concordiam suffectam in hoc sigillorum 
puncto fuisse concordiae Ninot, huiusque locum ab illo tempore tenuisse, 
non solum sede plena, verum etiam sede vacante, ut manifestat ipsa 
littera conventionis et confirmat interventus archidiaconi, cui de iure 
competebat regimen Dioecesis vacantis. Proinde si etiam Episcopi suc- 
cessores iurarunt in actu possessionis servare concordiam Ninot, hoc 
certe intelligendum est de alio vel aliis capitibus quae in ea con- 
cordia definiebantur, non vero de iure Capituli quoad sigilla eorumque 
emolumenta. 

13. Quomodo ergo in concordia Palmero definiuntur iura Capituli 
circa sigilla? Quoad ipsa sigilla non reservatur Capitulo nisi honor qui- 
dam, ut nempe, sede plena, sigillum quod censebatur pertinere ad Capi- 
tulum, in Curia episcopali adhiberetur, sede vero vacante, sigillum ipsum 
a Capitulo custodiretur tradendum novo episcopo; quoad emolumenta 
ex usu sigillorum provenientia, Capitulum, sede plena, expresse renun- 
ciat cuicumque participationi emolumentorum; de ipsis vero emolu- 
mentis, sede vacante, altum silentium premitur. Quid significat hoc 
silentium? Capitulum tenet in hac concordia sibi fuisse reservatum et 
recognitum ius antiquum percipiendi emolumenta sigilli sede vacante, 
imo dicit ad haec sola emolumenta sede vacante fuisse illud restrictum, 
cum usque ad illud tempus complecteretur etiam emolumenta sede 
plena. At vero Capitulum non potest praetendere expressam asserti 
iuris recognitionem et reservationem, nam de ipso iure in concordia ne 
verbum quidem; ad summum potest asserere concordiam Ninot quoad 
perceptionem emolumentorum sede vacante fuisse tacite conservatam. 
Sed huic etiam tacitae conservationi repugnat insequens praxis, quae, 
ut mox videbimus, fuit ut ab illo tempore Capitulum non amplius per- 
ciperet emolumenta sigilli nec sede plena nec sede vacante. Potius ergo 

dicamus vel iam antea Capitulum amisisse ex causa nobis incognita 
ius vel exercitium percipiendi emolumenta sede vacante, vel potius 
anno 1757, dum pactavit concordiam Palmero, retinuisse sibi adem- 
ptum fuisse ipsum ius in Concordato quatuor ante annis, nempe 1753, 
inter Benedictum XIV et Regem Hispaniae firmato. Et haec videtur 
esse vera ratio quare in concordia 1757 nec verbum habeatur de emo- 
lumentis sigilli sede vacante. 

14. In articulo namque 9° citati Concordati 1753 haec statuuntur: 
« Altri casi pure di controversie erano non gia circa il ius della Camera 
« Apostolica e Nunziatura di Spagna sopra gli spogli e frutti delle 
« Chiese vescovili vacanti nei Regni delle Spagne, ma sopra I’uso, eser- 
« cizio e dipendenza del detto diritto, in tal maniera che eravi la neces- 
« sita di venire sopra cid a qualche concordia e composizione. Per 
« levare anche queste continue controversie la Santita di N. S. dero- 
« gando, annullando e privando d’ogni effetto tutte le precedenti Apo- 
« stoliche Costituzioni, tutte le concordie e convenzioni che sonosi finora 
« fatte fra la R. Camera Apostolica, Vescovi, Capitoli e Diocesi, ed ogni 
« altra cosa che sia in contrario, dal giorno della ratifica di questo Con- 
« cordato applica tutti gli spogli e frutti delle Chiese vacanti, esatti ed 
« inesatti, a quegli usi pii, che sono prescritti dai Sacri Canoni...; conce- 
« dendo alla Maesta del Re Cattolico e suoi Successori l’eleggere in 
« avvenire gli Economi e Collettori, che perd sieno persone ecclesia- 
« stiche, con tutte le facolta necessarie ed opportune, accid sotto la Real 
« Protezione, siano dai predetti fedelmente impiegati i suddetti effetti 
' « negli usi accennati » (apud Nussi, Conventiones inter S. Sedem et civi- 
lem potestatem). Et revera ex archiviis Ecclesiae Gerundensis « apertis- 
« sime constat, ait hodiernus Episcopus, Subcollectoriam spoliorum et 
« vacantium huius Dioeceseos emolumenta iurisdictionis et sigilli quo- 
« tiescumque sedes episcopalis vacavit ab anno Concordati 1753 usque 
«ad annum 1851 - quo novum Concordatum cum Hispania fuit con- 
« clusum - continuatim percepisse, nullamque partem ratione sigilli 
« Capitulo tributam fuisse, uti comprobat adiunctum Secretarii Cancel- 
« larii huius Episcopalis Curiae documentum ». Nulla, ergo, ratione 
defendi potest quod ait nunc Capitulum, videlicet: « Capitulum susti- 
« net Concordatum 1753 vim non habuisse in hac Ecclesia in eo quod 
« ad emolumenta respicit, quia ius particulare eiusdem recognitum fuerit 
«in favorem Capituli quatuor post annis 1757 in concordia toties citata, 
« Brevi Apostolico eiusdem Benedicti XIV approbata ». Huiusmodi enim 
interpretatio Capituli repugnat litterae et spiritui sive Concordati sive 
Concordiae et posteriori praxi iam expositae. 

15. Cum vero Capitulum negare haud possit suam exclusionem 
toto illo tempore a quacumque perceptione emolumentorum, hoc tribuit 
rapacitati subcollectorum, qui, protecti auctoritate regia, iura Capituli 
usurparunt. Concludit proinde ius percipiendi emolumenta sigilli favore 
Capituli iam antea legitime praescriptum, firmatum et recognitum, illo 
tempore fuisse tantum suspensum, nullo vero modo potuisse per prae- 
scriptionem subtolli, cum deficeret bona fides aut iuridica aut theolo- 
gica ex parte collectorum, et ipsum Capitulum in tanta rerum iniqui- 
tate agere non valeret. At, quin dicamus de gratuita et iniuriosa assertione 
rapacitatis collectorum Gerundensium (nulla enim peculiaris et positiva 
probatio affertur), Capitulum debuisset saltem contra huiusmodi usur- 
pationem protestari, dum e contrario ne vestigium quidem vel minimae 
protestationis ex parte Capituli toto illo tempore reperiatur; quod silen- 
tium, etiam admissis violentis interpretationibus Capituli, tacitam renun- 
ciationem sui iuris contineret, et praescriptioni contrariae daret locum. 
Optime proinde huc quadrant sequentes animadversiones Episcopi: « Ex 
«eo quod (concordia Palmero 1757) approbatione Regis et Pontificis 
« simul sit roborata, Capitulum intendit deducere exceptionem Concor- 
« dati anni 1753, supponendo quod in ea iura sigilli sede vacante pro 
« Capitulo recognoscantur. Sed si Capitulum privilegium hoc impe- 
« trasset, quare illud inefficax reliquit? Tune enim Capitulum regali 
« protectione fruebatur; quamobrem prorsus incredibile videtur quod 
« non tentasset pro viribus ut exceptio iuris obtenta, quae, dum sibi 
« quam maxime favebat, simul inter coetera Hispaniarum Capitula hono- 
« rifice distinguebat, in applicationem practicam reduceretur... Praeterea 
« alterum adest argumentum, ex quo licet inferre quod Capitulum num 
« quam emolumenta sigilli sede vacante perceperit. Nam si eis aliquando 
« potitum fuisset, cum ageretur de re magni quidem momenti pro Capi- 
« tulo reputanda, haud dubio aliqua adnotatio facti inter innumera docu- 
«menta quibus abundat ditissimum archivum Capituli Gerundensis 
« reperiretur, praesertim cum his in documentis inveniantur quamplu- 
« rimae relationes minutatim confectae non solum circa iura et facta ad 
« Capitulum spectantia, sed etiam circa casus et eventus privatorum 
«civium pro nihilo ac parvi pretii revera ducendos. Et nihilominus 
« Capitulum de facto perceptionis emolumentorum ratione sigilli sede 
« vacante obvenientium ullum documentum fidem faciens ante an. 1876 
« haudquaquam exhibere potuit ». 

16. Teneamus ergo ius illud, a Capitulo invocatum, percipiendi 
emolumenta sigilli, si aliquando anteactis temporibus extitit legitimum, 
post medium saeculum XVIII fuisse sublatum et antiquatum non solum 

pro tempore sedis plenae, verum etiam pro tempore sedis vacantis. Nec 
alia desunt indicia huiusmodi antiquationis. Propter vicissitudines quibus 
Ecclesia Hispana fuit subiecta, status singularum Ecclesiarum in multis 
mutatus fuit. Nominatim in Ecclesia Gerundensi constitutio Capituli, 
prout erat antea, fuit multipliciter eversa: hodie archidiaconus est unus, 
cum plures antea essent, nec ille qui remanet habet ius nativum fun- 
gendi munere vicarii capitularis sede vacante, imo nec est prima dignitas, 
talis enim est decanus, ut in aliis Cathedralibus Hispaniae. Maxime 
attendendum est hodie in Curia Gerundensi nec etiam haberi illa antiqua 
specialia sigilla, de quorum proprietate, possessione et usu imprimis 
tanta animi contentione disputabatur, et nonnisi consequenter et secun- 
dario disputatio porrigebatur ad emolumenta ex sigillis ipsis provenentia ; 
sed haberi sigillum Episcopi in illa parte Curiae quae vocatur Secre- 
taria Camerae, sigillum vero vicarii generalis in alia parte Curiae quae 
Officialatus et Vicariatus audit; haec autem duo sigilla nullo modo cen- 
sentur ad Capitulum pertinere; Capitulum vero suum proprium sigillum 
habet, sicut alia Capitula, ad negotia interna ipsius Capituli. Unde 
etiam antiquatus est dicendus vel honor ille reservatus Capitulo in con- 
cordia Palmero 1757, ut nempe sede episcopali plena adhiberetur in 
Curia episcopali sigillum quod censeretur ad Capitulum pertinens, sede 
vero vacante idem sigillum custodiretur a Capitulo et postea novo Epi- 
scopo traderetur. Si ergo hodie nec etiam sigilla existunt quae erant 
fundamentum iuris percipiendi emolumenta ex ipsis provenientia, quo- 
modo, etiam aliis argumentis praetermissis, poterit subsistere ius ad 
ipsa emolumenta percipienda? Sede autem vacante, hodie quidem adhi- 
betur in Curia sigillum Capituli, sed hoc tantummodo eadem ratione 
ac in quacumque dioecesana Curia vicarius capitularis, sede vacante, 
tenetur adhibere sigillum capituli: abusive ergo et arbitrarie praetenderet 
Capitulum Gerundense habere ius et privilegium speciale, quod aliis 
capitulis non competit, percipiendi, ut idem Capitulum ait, emolumenta 
ex documentis quae expediuntur in Curia, in quibus, sede vacante, 
imprimitur sigillum Capituli. 

17. Aliud signum, quo manifeste ostenditur pristinum illud ius 
percipiendi emolumenta prorsus antiquatum et obliteratum esse, habetur 
in explicationibus et declarationibus a Capitulo iam anno 1877 propo- 
sitis et hodie repetitis, quibus idem Capitulum determinare intendit 
quaenam sint emolumenta percipienda ex praetenso iure. Cum nimirum 
ex conatu resuscitandi antiquum ius in novis Capituli statutis, anno 1868 
conditis et ab Episcopo approbatis, introducta fuerit etiam haec regula 
(art. 60): « Proventus sigilli, sede vacante obvenientes, ad Capitulum 


H 

i 


932 Acta Apostolicae Sedis. - Commentarium Officiale. 


«exclusive spectabunt », dubitatum est in quo consisterent illi pro- 
ventus, siquidem Capitulum nullam memoriam retinebat de eo quod 
antiquitus perciperetur; ac in sessione capitulari 17 Septemb. 1877 defi- 
nitum fuit, sub nomine iurium sigilli sede vacante a Capitulo percipien- 
dorum intelligendum esse quidquid indiscriminatim Mitra, nempe Epi- 
scopus, sede plena perciperet; pro Vicario vero Capitulari, praeter 
retributionem 125 libellarum mensualium ob poenalitatem laboris, ea 
iura esse reservanda quae ab exercitio iurisdictionis iudicialis aliisve 
causis provenissent (vulgo parte judicial y de expedientes). - Episcopus 
in ista definitione contradictionem et confusionem obiicit, quasi nempe 
iura quae ab exercitio iurisdictionis iudicialis aliisve causis proveniunt, 
idem essent ac quodcumque Mitra, sede plena, percipere potest, atque 
negotia omnia ex quibus taxae et emolumenta possunt provenire con- 
tinerentur in exercitio iurisdictionis aliarumque causarum (vulgo parte 
judicial y de expedientes). At vero si attendantur novae explicationes 
Capituli et id quod revera evenit in Curia Gerundensi, nota saltem con- 
tradictionis a definitione Capituli potest propulsari. Etenim in Curia 
Gerundensi habetur duplex sectio, una nempe quae Secretaria Camerae 
dicitur, in qua praesidet Episcopus cum secretario Dioecesis, ubi plura 
documenta ad regimen et gubernium Dioecesis pertinentia, litterae matri- 
moniales, etc., expediuntur sub sigillo Episcopi; alia quae Officialatus 
et Vicariatus audit, ubi praesidet immediate Vicarius generalis cum uno 
vel duobus Secretariis cancellariis, et in qua definiuntur quaestiones 
iudiciales aliaque negotia diversi generis (vulgo parte judicial y de eape- 
dientes) et documenta expediuntur sub sigillo Vicariatus. Proventus ergo 
seu emolumenta quae percipiuntur in Secretaria Camerae, proinde sede 
plena pertinent ad Mitram seu Episcopum, sunt quae in illa definitione 
Capituli reservantur Capitulo sede vacante; iura vero quae in Vicariatu, 
sede plena, a Vicario generali percipiuntur, assignantur, sede vacante, 
Vicario Capitulari praeter alias 125 libellas mensuales, ut supponitur ex 
emolumentis Secretariae solvendas. Attamen si Capitulum contradi- 
ctionem ab Episcopo obiectam effugere potest, nequit certo vitare oppo- 
sitionem quae habetur inter proventus quos nunc vellet sibi tribuere, 
et emolumenta quae antiquitus a Capitulo aliquando fuerunt percepta 
iure sigilli: nunc enim praetendit habere emolumenta provenientia ex 
negotiis extraiudicialibus quae sede vacante pertractantur in Secretaria 
Camerae, dum antiquitus, si quae emolumenta percepit, erant illa quae 
proveniebant ex causis iudicialibus, prout constat ex informationibus 
et decisione Rotali in Gerunden.-Sigillorum coram Otalora, 3 Martii 1664. 
Haec causa Gerunden. secuta fuit duas illas decisiones Rotales anni 1663 

favore capituli datas, de quibus supra; cum enim in executionem istarum 
decisionum fuerint ad favorem Capituli relaxatae litterae continentes 
mandatum de manutenendo in quasi-possessione sigillorum Curiae Vica- 
riatus et Officialatus, atque illae litterae personaliter intimatae fuissent 
Rmho Difio Episcopo, ipse excepit de excessu mandati, quia decisiones 
in causa editae respiciebant tantum sigilla Officialatus, et mandatum 
de manutenendo comprehendebat etiam sigilla Vicariatus; priora enim 
tantum, non item posteriora, demonstratum fuerat possessa aliquando 
esse a Capitulo. Jamvero in Informationibus datis pro causa hac coram 
Otalora 3 Martii 1664, nunc conservatis in Archivio S. R. Rotae, haec 
leguntur: « In Curia Episcopali Gerunden. extat sigilla Vicariatus sub 
« quibus expediuntur litterae gratiosae, et sigilla Officialatus deserventia 
«pro negotiis contentiosis, quae posteriora praetenduntur donata Capi- 
« tulo usque de anno 1344 per Episcopum tunc temporis. Sigilla Vicaria- 
« tus in praetensa donatione anni 1344 non comprehenduntur, ut videre 
« est in Summario partibus dato tempore primae decisionis ». Hisce de 
causis decisio coram Otalora fuit favorabilis Episcopo (nunc continetur 
inter Recentiores, et est decisio CXLVI, part. XIV). Haec autem ignorare 
videtur Capitulum; ideo praetendit emolumenta ex quibusdam negotiis 
gratiosis provenientia, in quibus partem antiquitus umquam non habuit; 
relinquit vero Vicario Capitulari emolumenta causarum iudicialium super 
quibus habuit aliquando possessionem: manifestum argumentum de om- 
nimoda antiquatione et cessatione iuris percipiendi emolumenta sigilli! 

18. Tandem Capitulum ad vindicandum suum praetensum ius quoad 
emolumenta sigilli, invocat etiam art. 60 suorum Statutorum, ubi tale 
ius exprimitur, et praxim in dioecesi Gerundensi habitam hisce postre- 
mis temporibus. At vero quid haec valeant, Capitulum ipsum cogitur 
aperte fateri dum scribit: « Capitulum numquam arbitratum est, ut sup- 
« ponit Episcopus, art. 60 Statutorum vigentium neque praxim servatam 
«a Vicariis Capitularibus post illorum promulgationem habitis, fuisse 
« originem et fontem sui iuris, sed semper existimavit actualia statuta 
«et horum observantiam ex parte Vicariorum Capitularium nullam 
« extensionem iuridicam habere nisi ad demonstrandum ius in ipsis 
« consignatum ». « Jus Capituli, alibi asserit, non emanare ex eo quod 
« consignetur in statutis, sed consignatur in statutis praecise quia Capi- 
« tulum possedit hoc ius a saeculis antequam statuta relata confice- 
« rentur ». - Cum autem constet ex supradictis praetensum istud ius, 
si aliquando pertinuit ad Capitulum, iam a multo tempore cessasse, non 
potuit cum vi iuridica in statutis consignari, quia nec restitui sine novo 
titulo iuridico propria auctoritate potuit. 

19. Quod attinet ad recentiorem praxim, sciendum est anno 1851 
fuisse initum inter Pium IX et Reginam Hispaniae novum Concordatum, 
in quo suppressa fuit Collectoria generalis spoliorum et vacantium 
(art. 12); et rata pars reddituum a Gubernio solvenda, ac cuilibet mensae 
episcopali pro tempore vacationis debita, inter Seminarium conciliare 
et futurum praelatum aequaliter dividenda statuitur (art. 37); de emo- 
lumentis vero incertis quae ex iurisdictione et sigillo proveniunt sede 
vacante, nihil in Concordato definitur. lamvero in dioecesi Gerundensi 
ab anno 1851 usque ad praesentem diem sedes episcopalis quater vacavit, 
annis videlicet 1862, 1876, 1877 et 1906. In prima vacatione anno 1862 
ignoratur quisnam perceperit emolumenta sigilli; in duabus subsequen- 
tibus annis 1876 et 1877 illa emolumenta percepit Capitulum innixum 
propriis statutis ab Episcopo approbatis anno 1868; in quarta demum 
anno 1906 ratio agendi Vicarii Capitularis, qui sibi illa emolumenta 
retinuit, originem dedit praesenti controversiae. Capitulum ergo recen- 
tiori tempore nonnisi bis exercuit ius percipiendi proventus sigilli duobus 
annis sese immediate insequentibus: quis autem dicat illa duo facta 
singularia, brevi illo intervallo repetita, et nec aliis similibus actibus 
immediate praecessa aut subsequuta, vim habere praescribendi pro Capi- 
tulo ius firmum et incontroversum? 

20. Duo tamen possent in favorem Capituli opponi: 1°" quod anti- 
quum ius Capituli cessavit in vim Concordati 1753 attribuentis illa 
emolumenta Collectoriae spoliorum et vacantium: unde suppressa illa 
Collectoria in Concordato 1851, emolumenta ipsa debent ad antiquos 
possessores redire; 2%" quod cum in eodem Concordato 1851 non sit 
definita destinatio istoram emolumentorum, in singulis dioecesibus 
Hispaniae per usum fuit determinata: iamvero usus quidem generalis 
in Hispania post Concordatum 1851 fuit ut haec emolumenta percipe- 
rentur a vicario capitulari: sed in dioecesi Gerundensi fuerunt percepta 
a Capitulo, sicut etiam in dioecesibus Tarraconensi, Coelsonensi et Bar- 
bastrensi (ita refert Capitulum Gerundense). - Responderi tamen potest 
ad 1": etiam supposito anno 1753 pertinuisse ad Capitulum Gerundense 
revera ius percipiendi emolumenta sigilli, et praecise per Concordatum 
fuisse illud ius suppressum (utrumque tamen non est certum et demon- 
stratum), postquam ius illud fuisset extinctum per ipsum Concordatum, 
non potuit denuo revivisci, etiam cessante illo Concordato, nisi per 
novum titulum iuridicum, qui in casu adesse non apparet. Potius in 
casu cessante Concordato, nempe lege peculiari pro Hispania, nisi per 
legitimam consuetudinem aut praescriptionem aut per alium titulum 
canonicum alii adquisierunt ius speciale, redeundum esset ad ius com- 

mune totius Ecclesiae. - Ad 2" simpliciter respondetur usum Ecclesiae 
Gerundensis in favorem Capituli non fuisse legitime praescriptum, ut 
mox dicebamus; quoad Capitula Ecclesiarum Tarraconensis, Coelsonen- 
sis et Barbastrensis nobis non constare quo titulo illud ius exerceant; 
proinde si ex usu determinanda est destinatio talium emolumentorum, 
magis esset etiam ad dioecesim Gerundensem extendendus usus gene- 
ralis in Hispania vigens ab anno 1851. 

21. Quibus omnibus huiusque traditis si adiungatur disciplinam 
hodie vigentem valde resistere cuicumque intromissioni capitulorum in 
regimine aut iuribus dioecesis sede vacante, nullamque potestatem aut 
ius posse sibi capitulum reservare sed integrum debere transmittere in 
vicarium capitularem, iam satis patebit Capitulum Gerundense esse repel- 
lendum a praetensione fruendi emolumentis sigilli sede vacante. 


II. 


22. Episcopus, postquam plura congessit ad excludendum Capitulum 
a participatione emolumentorum obvenientium sede vacante, plura etiam 
congerit ad excludendum Vicarium Capitularem, et demonstrandum emo- 
lumenta illa Episcopo successori, proinde in casu sibi ipsi, esse reser- 
vanda. Adducit ergo Episcopus in sui favorem textum Decretalium, reso- 
lutiones H.S. C., et doctrinam plurium Auctorum. 

23. Regula quidem erat antiqua, pluries in Decretalibus confirmata, 
fructus beneficiorum vacantium esse impedendos in utilitatem ipsorum 
vel fideliter reservandos futuris successoribus (c. 2, dist. 75; cc. 47 et 48, 
caus. XII, qu. 2, c. Cum vos, 4 de Off. Iud. Ord. I, 31; c. Praesenti, 
9 eod. in 6°, I, 16; c. Quia saepe, 45 de elect. in 6°, I, 6); speciatim Boni- 
facius VIII in cit. c. Quia saepe decrevit ut sede vacante nequirent 
capitula, conventus, collegia vel singulares eorumdem personae bona a 
praelatis dimissa vel vacationis tempore obvenientia occupare, iater se 
dividere etc. Cum autem dubitatum esset (ceu patet ex glossa ad h. c. 
et ad c. Statutum mox citandum) utrum ista depositio bonifaciana com- 
prehenderet etiam emolumenta eventualia provenientia ex iurisdictione, 
sigillo et aliis causis, Clemens V, in c. Statutum 7, de elect in Clem. I, 3, 
declaravit dispositionem illam habere etiam locum m omni emolumento 
quod provenit ex iurisdictione et sigillo aut alias undecumque. Et iuxta 
has regulas Iuris communis pluries respondit S. H. C., praedicta emo- 
lumenta, tempore vacationis sedis episcopalis obvenientia, neque ad 
capitulum neque ad vicarium capitularem spectare, sed libere futuro suc- 
cessori reservari, si ad episcopum ecclesia non vacante pertinuissent ; 
signanter in Agrigentin. et in Cephaluden. 17 Nov. 1594, in quadam causa 

Nullius 11 Tul. 1616, in Ostunen. 28 Iul. 1708, in Goana 6 Mart. 1646, etc. 
Nihil mirum proinde si Doctores communi calculo eamdem doctrinam 
tradunt. 

24. Probe autem monent iidem Doctores praefatas Decretalium dispo- 
sitiones ac S. C. resolutiones intelligendas esse de emolumentis illis quae 
proveniunt vere et directe ex iurisdictione et sigillo; secus tamen de 
illis quae proveniunt ex causa personae iurisdictionem exercentis; unde 
est quod emolumenta illa quae episcopi vicario generali, ratione sui 
officii, debeantur, cedant oportet, sede vacante, beneficio vicarii capitu- 
laris, ac episcopo successori esse reservanda tantum illa quae sede plena 
non a vicario generali, sed ab ipso episcopo percipiuntur ratione iuris- 
dictionis, sigilli vel alterius tituli: Ventriglia, Prawis, tom. 2, adnot. XV 
§ 1, n. 23, Leuren., de Vicar. tract. 3, cap. 1, qu. 465. Haecque interpre- 
tatio recte congruit litterae Clem. Statutum et decretis S. C., nam cit. 
Clement. declarat reservandum esse futuris successoribus omne emolu- 
mentum quod ad Praelatos, ecclesiis non vacantibus, pertineret; S. C. 
vero in cit. Agrigentin. 17 Nov. 1594 similiter censet emolumenta, de 
quibus agitur, libere futuro successori reservari si ad Episcopum, ecclesia 
non vacante, pertinuissent; et in Goana 6 Mart. 1847 pariter definivit: 
« Emolumenta quae sede plena ad vicarium generalem pertinuissent, 
« sede vacante vicario capitulari competere; ea vero quae ad archiepi- 
« scopum, successori archiepiscopo etc. ». 

25. Quae quidem in casu nostro bene sunt notanda nam Episcopus 
Gerundensis, nulla facta distinctione, dubium extendit non solum ad 
emolumenta sigilli, de quibus erat quaestio inter Capitulum et Vicarium 
Capitularem (quaeque, ut vidimus, proprie non erant nisi emolumenta 
quae sede plena percipiuntur in Secretaria Camerae, nempe a Mitra, id 
est Episcopo), sed in genere ad emolumenta vi iurisdictionis et sigilli 
in sede vacante Rini Thomae Sivilla Episcopi Gerundensis obtenta, quasi 
nempe velit comprehendere etiam emolumenta quae pro negotiis con- 
tentiosis et aliis causis diversi generis (vulgo parte judicial y de expe- 
dientes) percipiuntur sede plena in Officialatu et Vicariatu a Vicario 
generali et aliis officialibus Vicariatus (quaeque, ut etiam diximus, a 
Capitulo declarabantur, sede vacante, praeter stipendium 125 libellarum 
mensualium, pertinere ad Vicarium Capitularem). 

26. Insuper leges illae Decretalium et resolutiones S. C., ut liquet, 
urgeri non possunt illis in locis in quibus per S. Sedem alia peculiaris 
disciplina fuerit constituta: inde etiam monent Doctores emolumenta 
ista eventualia contemplata, sede vacante provenientia in dioecesibus 
ubi vigent iura Camerae Apostolicae, non reservanda esse episcopis 

successoribus, sed percipienda a ministris ipsius Camerae (Ventriglia, 
loc. cit.). 

27. Iamvero quod attinet ad dioeceses Hispaniae, ut iam vidimus, 
a saeculo saltem xvi usque ad medium saeculum xvi viguerunt in 
regnis Hispaniarum iura Camerae Apostolicae pro episcopatibus vacan- 
tibus. In Concordato anni 1753 concessum fuit a S. Sede ut spolia et 
fructus omnes et proventus Ecclesiarum episcopalium vacantium ab 
oeconomis et collectoribus regiis exigerentur ac in usus pios iuxta sacros 
canones impenderentur. Concordatum 1851, hodie vigens, duas continet 
in hoe puncto dispositiones: a) « Suppressa declaratur Collectoria gene- 
« ralis quae a spoliis, vacantibus et annatis audit » (art. 12). b) « Rata pars 
« reddituum cuilibet Mensae episcopali pro tempore vacationis debita, 
« deductis tum emolumentis quae respondeant oeconomo per capitulum 
« ipso actu electionis vicarii capitularis deputando, tum sumptibus ad 
« urgentem episcopalis palatii restaurationem requisitis, inter Semina- 
«rium conciliare et futurum praelatum aequaliter dividetur » (art. 37) 
(apud Nussi, Conventiones etc.). Ut patet, dispositio huius art. 37 respicit 
tantum pensiones seu assignationes quae a Gubernio solvuntur: quoad 
vero emolumenta eventualia, sede vacante ex iurisdictione, sigillo vel alio 
titulo in Curiis ecclesiasticis provenientia, nihil prorsus in Concordato 
decernitur. Unde Episcopus Gerundensis deducit nunc in Hispania ad 
ius commune Decretalium, quoad ista emolumenta episcopis successori- 
bus esse reservanda. - Et deductio Episcopi certe logica esset; verun- 
tamen fatendum est aliunde praxim generalem in universa Hispania 
esse tali deductioni contrariam; in omnibus siquidem Hispaniae dioe- 
cesibus, ut refert Capitulum Gerundense, ac certo ex aliis etiam notitiis 
et informationibus constat, id uniformiter post Concordatum 1851 obser- 
vatur, ut episcopis successoribus reservetur tantum dimidia pars assi- 
gnationis Gubernii, nulla vero emolumenta eventualia ex iurisdictione, 
sigillo vel alio ex fonte, sede vacante obvenientia, quae communiter a 
vicariis capitularibus integra percipiuntur. Hic autem generalis mos 
totius Hispaniae, quamvis nonpihil differat a iure communi Decretalium 
potest recte considerari ut interpretatio practica praedicti art. 37 Con- 
cordati 1851, ac proinde simul cum expressa dispositione contenta in 
ipso art. 38 retineri et agnosci ut peculiaris disciplina Ecclesiae Hispa- 
nae, servanda in distributione fructuum et proventuum Sedis episcopalis 
vacantis. 

28. In dioecesi Gerundensi post annum 1851 in vacationibus habitis 
servata etiam fuit praxis generalis Hispaniae quoad exclusioném epi- 
scopi successoris a participatione emolumentorum eventualium, sed non 

fuit retenta illa praxis communis quoad attributionem omnium illorum 
emolumentorum Vicario Capitulari, quia ut supra vidimus, aliqua pars 
ipsorum fuit a Capitulo duabus in vacationibus percepta, idemque ser- 
vari asserit Capitulum Gerundense in dioecesibus Tarraconensi, Coelso- 
nensi ac Barbastrensi. Sed praxis harum dioecesum, si vera est, cen- 
senda est velut exceptio a praxi communi vigenti in Hispania, iuxta 
quam generaliter in Diocesibus Hispaniae vicarii capitulares percipiunt 
emolumenta non solum quae tempore Sedis plenae competunt vicario 
generali, sed etiam ea quae pertinerent ad episcopum. Proinde quidquid 
sit de titulo quo fit in aliis tribus citatis dioecesibus, quoad dioecesim 
Gerundensein, cum nobis constet id factum fuisse ex falso titulo et 
errore iuridico, magis est ut etiam dioecesi Gerundensi applicetur et 
extendatur praxis communis Hispaniae favore Vicarii Capitularis. 

29. Deinde consideranda sunt verba Clementinae Statutum: « Ita 
« tamen quod in istis et similibus rationabiles deducantur expensae ». 
Ex quibus omnes Doctores agnoscunt vicarium capitularem, si aliunde 
non habeat salarium, posse vi ipsius Clementinae recipere congruam 
quotam ex illo ipso emulumento quod provenit ex iurisdictione et aliis 
causis, quodque futuro successori esset reservandum. Quod ius vicarii 
capitularis aperte agnoscitur etiam in resolutionibus H. S. C.: ita in cit. 
Agrigentin. 17 Nov. 1594, postquam declaravit emolumenta de quibus 
agitur, libere futuro successori esse reservanda, subiungit « ex his 
« tamen deducendum esse rationabile salarium vicario constituendum 
« et persolvendum ». Et adnotat De Angelis (lib. I, tit. 28, n. 22): « Eadem- 
«que fuit mens S. C. in Ventimilien. 14 Oct. 1602 apud Barbosa in 
« Summa v. Vicarius Capitularis, n. 73, et in Goana diei 6 Martii 1847, 
«ac demum in Mexicana-Emolumentorum diei 14 Febr. 1857 ». 

30. At quanam in quantitate computanda est quota emolumento- 
rum a vicario capitulari percipiendorum? Ut supra videbamus, Doctores 
communiter tenent emolumenta illa quae ratione sui officii vicario gene- 
rali episcopi debebantur, cedere debere, sede vacante, beneficio vicarii 
capitularis. Ergo videretur dicendum ex his emolumentis resultare ipsius 
vicarii capitularis salarium. Atque ita extrinsecus sonat cit. resolutio in 
Goana, nimirum: « Emolumenta quae sede plena ad vicarium genera- 
« lem pertinuissent, vicario capitulari sede vacante competere, ea vero 
« quae ad archiepiscopum, successori archiepiscopo ... esse reservanda ». 
Sed notandum est emolumenta illa in hac causa Goana non posse con- 
siderari ut salarium vicarii capitularis, quia ut constat ex supplici libello 
praecedenti resolutionem, vicario capitulari rationabile salarium ex aerario 
regis solvebatur (cf. Lingen et Reuss, Causae Selectae, n. 416). Etiam in 

Agrigentin. cit. decernitur rationabile salarium vicario capitulari esse 
constituendum ex iis quae ad episcopum, ecclesia non vacante, perti- 
nuissent; unde non videtur sufficere si tale salarium constituatur ex 
iis tantum quae vicario generali debebantur. Adnotetur etiam pro casu 
nostro Capitulum Gerundense, quamvis praetenderet habere ius perci- 
piendi emolumenta sigilli, quae sede plena ad Mitram seu Episcopum 
pertinuissent, tamen ex iis assignasse Vicario Capitulari 125 libellas pro 
salario cuiuslibet mensis, praeter emolumenta ex iurisdictione prove- 
nientia, seu ad vicarium generalem, sede plena, pertinentia. 

31. Perpendamus quoque speciatim resolutionem in cit. Mexicana. 
Plures vicarii capitulares per ditionem Mexicanam constituti, saepe 
adierant S. H. C. petentes ut pro suscepto labore congruum salarium 
sibi decerneretur. Hoc idem petiit canonicus Angelus Patinga, qui plu- 
ribus annis munus vicarii capitularis in archidioecesi Angelopolitana 
pertulit, simul exorans ut stabilis hac super re norma constitueretur 
pro omnibus dioecesibus Mexicanis. - S. C. informationes de hoc negotio 
petiit et habuit ab Archiepiscopo Mexicano, ex quibus haec constabant. 
In dioecesibus Mexicanis, etiam tempore sedis vacantis, praeter Vica- 
rium capitularem, habentur etiam Provisor seu vicarius generalis, et 
ludex ad causas pias; Vicarius capitularis sibi reservat gerenda negotia 
oeconomica et gubernativa, Provisor vero incumbit iudicialibus, Iudex 
ad causas pias iis quae ad easdem causas pias pertinent. Iam quoad 
emolumenta eventualia quae sede vacante proveniunt, ea quae ex iudi- 
cialibus negotiis promanant, adquiruntur a vicario generali seu Provi- 
sore, eodem modo ac sede plena; quae vero ex causis piis, a Iudice 
ad causas pias; emolumenta denique quae promanant ex negotiis oeco- 
nomicis et gubernativis in Ecclesia Angelopolitana percipiuntur omnia 
a Secretario Dioecesis, in Mexicana vero a Vicario capitulari. Petebat 
ergo canonicus Patinga ut pro munere gesto vicarii capitularis Angelo- 
politani, ex reditibus obventis mensae archiepiscopali vacanti, congruum 
honorarium sibi solveretur. Et EE. PP. rescripserunt: « Attentis pecu- 
« liaribus circumstantiis, affirmative pro quarta parte redituum ex quo- 
« cumque titulo mensae vacanti obventorum ». Quaerebatur in secundo 
praedictae Mexicanae dubio, quomodo providendum esset in futurum 
non solum in Sede Angelopolitana, sed etiam in universa Mexicana 
ditione; et S. C. respondit: « Dilata et exquiratur votum omnium Epi- 
« scoporum Mexicanae Provinciae, qui, auditis respective Capitulis, ape- 
«riant sententiam super honorario vicariis capitularibus assignando ». 
Huic vero S. Congr. mandato satis non fuit factum, certe ob vicissitu- 
dines quibus Respublica Mexicana agitata est. 

32. Ex dictis ergo patet non unam normam posse constitui pro 
omnibus locis in determinanda quota salarii solvendi vicario capitulari. 
Eapropter De Angelis (loc. cit.) concludit: « Sed omnia secundum con- 
« suetudines diversarum dioecesum determinantur, exceptis illis regio- 
« nibus in quibus vicarii quoque capitulares congruum ab aerario civili 
« stipendium recipiunt ». Iamvero in Hispania vicarii capitulares, ratione 
sui muneris, nullum stipendium recipiunt a Gubernio vel ab aliis; sed, 
ut dicebamus, ex praxi communiter recepta percipiunt omnia emolu- 
menta provenientia ex iurisdictione, sigillo aut aliis causis, id est non 
solum ea quae a vicario generali, verum etiam ea quae ab episcopo, 
sede plena, adquiruntur. Quapropter haec communis observantia rursus 
censeri potest ut determinatio practica salarii solvendi vicariis capitu- 
laribus. 

33. At vero ex parte Episcopi opponi potest, praxim istam Hispa- 
niae, quod nulla pars emolumentorum reservetur futuro episcopo, esse 
consuetudinem contra legem, quia non continetur in Concordato nec in 
alia speciali dispositione pontificia pro Hispania, et adversatur prae- 
scriptionibus Clementinae Statutum, et decisionibus H. S. C. Porro nulla 
consuetudo, etiam immemorialis, potest derogare legi in citatis iuribus 
constitutae, a qua non datur exceptio nisi ex privilegiis apostolicis; 
quod probatur maxime ex duplici resolutione H. S. C.; nam in Elnen. 
(non Elven.) 28 Mart. 1648 ad 4 respondit « Vicarium Capitularem nihil 
« posse percipere etiam pro sigillo, non obstante immemorabili obser- 
« vantia »; idemque statuit in Goana proposita inter supplices libellos 
in Congr. diei 6 Mart. 1847 per haec verba: « Emolumenta quae sede 
« plena ad vicarium generalem pertinuissent, vicario capitulari sede 
« vacante competere; ea vero quae ad archiepiscopum, successori archie- 
« piscopo, secluso privilegio apostolico, esse reservanda, non obstante 
« contraria consuetudine etiam immemorabili ». Insuper in eadem saepe 
citata Clem. decernitur emolumenta illa reservanda futuris praelatis, 
consuetudine qualibet contraria non obstante: iam ista clausula deroga- 
toria non solum tollit consuetudines contrarias existentes tempore latae 
legis, verum etiam prohibet introduci novas consuetudines contra legem, 
ut docet Barbosa (in tract. de Claus., 84) cum aliis. 

34. Contra vero, imprimis non recte videtur dictum illud quod de 
consuetudine immemorabili asseritur, non posse nimirum derogare Cle- 
mentinae Statutum; maxima quippe vis ab omnibus semper fuit agnita 
consuetudini immemorabili; unde Card. De Luca (Adnot. ad Conc. Trid., 
disc. 31, n. 7) expresse dicit: « In aliquibus Ecclesiis mos inoleverit 
« quod Capitulum, sede vacante, sibi ipsi atque ad Capitularium com- 

« modum Ecclesiae seu mensae episcopalis fructus ac proventus appli- 
« caret, quod fieri non posse regula est, limitanda ex Apostolico indulto 
« explicito, vel ex illo implicito quod in vim immemorabilis consuetu- 
« dinis bene probatae allegari potest ». Nec obstant adductae decisiones 
H. S. C., nam quoad Elen. spectat, ipsa non pertinet ad hanc mate- 
riam; in illa enim causa quaerebatur utrum vicario capitulari et eius 
officialibus, notariis, etc., liceret necne taxas vel emolumenta aliqua 
exigere pro documentis confectis in aliquibus determinatis negotiis quae 
ibi referuntur, v. g. in collatione beneficiorum, in dispensationibus sibi 
commissis, pro sententiis in causis criminalibus, beneficialibus et matri- 
monialibus, pro decretis executoriis testamentorum, piorum legato- 
rum, etc., et similiter in 4° propositum fuit: « An vicario capitulari seu 
« illius notario liceat aliquid recipere pro litteris dimissorialibus seu 
« testimonialibus etiam ratione sigilli vel alterius causae », et responsum 
fuit « Vicarium capitularem nihil posse percipere etiam pro sigillo, non 
« obstante immemorabili observantia (proinde nec pro se nec reservan- 
« dum pro futuro Episcopo); notarium vero seu cancellarium, si nullum 
« habeat salarium seu stipendium pro officio exercendo, posse pro dimis- 
« sorialibus litteris decimam partem unius aurei recipere, ita tamen ut 
« nihil directe vel indirecte Vicario proveniat » (cf. lib. XVIII, Decret., 
fol. 264 seq.). Quod Goanam, hoc unum animadvertam, quod nempe 
vicario capitulari illi rationabile salarium ex aerario regis solvebatur ; 
unde parum rationabile videtur quod praeter istud rationabile salarium, 
et emolumenta incerta quae sede plena competerent vicario generali, 
quaeque sede vacante ipsi vicario capitulari fuerunt recognita, etiam 
praetenderet percipere emolumenta quae sede plena archiepiscopy per- 
tinuissent. - Denique quod non obstantibus his duabus citatis resolu- 
tionibus, mens H. S. C. haud sit reprobare consuetudines immemoriales 
in hoe puncto, patet ex ratione qua eadem S. C. se gessit in causa 
Ianuen.-Emolumentorum: agebatur nempe de casu in quo Capitulum 
Ianuense contra Archiepiscopum novellum attribuebat sibi ius ex imme- 
morabili consuetudine profluens percipiendi emolumenta omnia quae 
tempore sedis vacantis ex iurisdictione et sigillo Curiae, aut alias unde- 
cumque provenientia: proposito igitur dubio an illa emolumenta possent 
a Capitulo retineri, an potius essent reservanda Archiepiscopo successori, 
S. C. respondit die 26 Febr. 1856: « Dilata et coadiuventur probationes 
« super existentia immemorabilis consuetudinis ». - Notandum quod in 
folio huius causae relatae inveniebantur decisionés supra memoratae in 
Elnen. et in Goana. - Ianuense Capitulum multa rursus coacervavit 

scopus sileret, causa denuo proposita die 28 Mart. 1857, S. C. iterum 
rescripsit: « Dilata et communicatis Archiepiscopo Capituli deductio- 
« nibus, procurator fiscalis exhibeat iura mensae ». - Verumtamen causa 
isthaec, ut videtur, numquam alias proposita fuit et indefinita remansit, 
sed constat S. C. habuisse rationem immemoriabilis consuetudinis. 

35. An vero non solum consuetudo et praescriptio immemorialis, 
verum etiam quadragenaria sustineatur contra istam Clementinam? Ex 
quadragenaria consuetudine, dummodo caeteras consuetudinis legitimae 
qualitates habeat, abrogari posse quamlibet legem ecclesiasticam, nisi 
aliud obstet, tenent communiter omnes Doctores; similiter quod per 
legitimam quadragenariam observantiam praescribantur iura ecclesia- 
stica etiam episcopalia, admittunt quoque Doctores, et habentur textus 
clari in cc. De quarta 4, Ad aures 6, Illud autem 8 et Quia iudicante 9, 
De praescript. II, 26. Hine ad praesentem quaestionem valere consue- 
tudinem posteriorem contrariam hisce legibus Decretalium tenent ipsa 
Glossa (ad eamd. Clement. Statutum vide consuetudine), Reinffenstuel, 
Pirhing et alii plures auctores mox citandi, quibus adiungi etiam pos- 
sunt Gaudentius a lanua (de visit. Praelat. ord. infer., dub. 13, sect. 2; 
de Vicar. Cap. n. 20, § 2 in fine) necnon Gagliardi (Inst. Jur. Can., lib. I, 
tit, 27, n. 10). 

36. Nec difficultatem ingerit clausula illa quae habetur in Clem. 
citata, nempe consuetudine qualibet contraria non obstante. Nam com- 
munior inter Doctores interpretatio tenet vim abrogatoriam illius clau- 
sulae complecti tantum consuetudines praecedentes, minime vere futuras. 
Audiamus Reinffenstuel (lib. I, Decret., tit. IV, n. 53): « Quando lex 
« derogatoria consuetudinis utitur hac clausula consuetudine contraria 
« qualibet non obstante et nihil aliud exprimit, videtur tantum tollere 
« consuetudines tempore conditae legis existentes, non item se extendere 
« ad futuras, ideoque nihil obstat adversus talem legem induci consue- 
« tudinem de novo. Ita Glos. in Clem. Statutum V, consuetudine de Elect.; 
« Suarez, lib. 7 de Legib. cap. 8, Layman cit. n. 7; Azorius, ubi supra 
« quaest. 10; Engel, h. t. n. 23 allegans magis communem DD., Iason 
«l. de quibus n. 55 ff. de Legib., citans insuper Bartolum, Baldum, 
« Angelum et alios; quamvis non desint oppositum tenentes, ut Barbosa 
« claus. 87, n. 13; Sanchez, lib. 7 de matrim., disp. 4, n. 13; Castro Palao, 
«l. 1, tr. 3, Disp. 3, punct. 4, § 2, n. 8. Ratio conclusionis est, quia 
« verba illa nulla obstante consuetudine commode possunt intelligi de ea 
« quae extat tempore conditae legis; ergo de hac dumtaxat debet intel- 
« ligi, tum quia correctoria Turis veluti odiosa, non sunt extendenda, 
«tum quia si Legislator voluisset comprehendere consuetudinem etiam 

« futuram, potuisset expressisse. Accedit quod verba talis legis habeant 
« dumtaxat vim Iuris scripti: atque huic per novam contrariam con- 
« suetudinem potest imposterum derogari, nisi aliud exprimatur; ergo 
« et illi ». Expressius Pirhing (Ius Canon., lib. I, tit. 1V, n. LXV): « Lex 
« derogatoria sive reservatoria consuetudinis per generalem clausulam: 
«non obstante quacumque consuetudine contraria, nihilominus potest 
« abrogari per consuetudinem subsequentem vel per modum revoca- 
« tionis, interveniente scientia et patientia adeoque tacito consensu 
« legislatoris, vel per modum legitimae praescriptionis, quae etiam igno- 
« rante Principe adversus legem fieri potest iuxta supra dicta: Covarr., 
« lib. 3 var. resol. c. 13, n. 4; Suar., cit. l. 7, c. 19, n. 18; Laym., 1. 1, 
« tract. 4, c. 24, n. 7. Exemplum habetur in Clement. Statutum 7 De elect. 
«ubi id notavit gi. v. Consuetudine. Ratio est quia talis lex, vi illius 
« clausulae, solum derogat consuetudini praeexistenti vel praesenti, non 
« autem futurae et nondum existenti, nisi aliud exprimatur; ergo non 
« obstante illa clausula, potest consuetudo postea subsequens adversus 
« talem legem praevalere, eamque abrogare ». Tandem audiatur Auctor 
recentior, id est Santi (Decret. lib. I, tit. IV, n. 10): « Notandum vero 
« est a Concilio Tridentino et a sacris canonibus non semel reprobari 
« consuetudines sub hac formula non obstante quacumque consuetudine 
« in contrarium. Porro haec formula afficit et irritat solummodo prae- 
« existentes et actuales consuetudines, non autem futuras, si quae intro- 
« ducantur. Per hanc enim formulam legislator solummodo manifestat 
« voluntatem qua imperat observantiam legis suae et intendit efficaciter 
« arcere obstacula quae extant ne ad praxim deducatur. Quod futurum 
« vult solum imponere legem. Iamvero contra legem introduci potest 
« consuetudo ». 

37. Haec autem consuetudo contra Clementinam, in se considerata, 
et nisi alia adiuncta concurrant, videtur esse rationabilis, maxime si 
introducatur in favorem vicarii capitularis. Nam emolumenta huiusmodi 
titulo iurisdictionis debita sunt, ideoque ad eum pertinere videntur qui 
exercet iurisdictionem; proinde sede vacante ad vicarium capitularem, 
non ad episcopum futurum qui adhuc non est nec exercet iurisdictio- 
nem. Accedit haec emolumenta mere personalia esse et ex labore pro- 
venientia, quae eapropter cedere debent vicario capitulari, qui sede 
vacante pertractat negotia et expedit documenta. Nec incongrue hodie 
posset vicariis capitularibus iis in locis, ubi adest consuetudo, applicari 
exceptio quae in ipsa Clement. Statutum continétur his verbis: « Cae- 
« terum ad singulares personas, ad quas ratione dignitatum quas obti- 
« nent, iurisdictio cum eius emolumento devolvitur sede vacante de 

« consuetudine, privilegio vel alio iure speciali, nolumus praesentem con- 
« stitutionem extendi ». 

38. Iam si attendamus ad praxim et consuetudinem Hispaniae, 
invenimus eam incepisse vigere saltem a tempore ultimi Concordati, 
nempe iam saltem ab anno 1851, proinde ultra quadragenariam esse. 
Deinde ipsa consuetudo est praxis generalis et constans in universa 
Hispania; unde absque dubio maior vis est illi tribuenda quam si esset 
consuetudo particularis alicuius Ecclesiae: quod probe notandum est, 
nam consuetudines quae reprobantur in Clement. et in decretis S. C. 
potius videntur esse mores particulares nonnullarum singularium Eccle- 
siarum, Nec grave praeiudicium affertur Episcopis successoribus si non 
reservetur ipsis ullum emolumentum, nam iam habent dimidiam partem 
assignationis Gubernii sede vacante obvenientem, nec deinde in adqui- 
sitione episcopatus quidquam solvere debent ratione annatarum vel 
aliorum sumptuum, qui omnes sustinentur a Gubernio iuxta art. 31 
Concordati vigentis, ubi dicitur: « Huiusmodi redditus (singulis episcopis 
«in dotem adsignati) nullam prorsus deductionem patientur, neque ob 
« sumptus Bullarum, quos Gubernium in se recipiet, neque ob alios qui 
«in Hispania pro iis occurrerint ». - Denique praetermitti non debet 
quod licet haec praxis Ecclesiae Hispanae non cohaereat Clementinae 
Statutum, tamen in se forsan magis dicenda sit consuetudo iuxta legem 
quam contra legem, nam immediate promanat, ut iam dicebamus, ex 
applicatione et interpretatione practica art. 37 Concordati Hispani, in 
quo quidem articulo etiam disciplina statuta pro Hispania nonnihil differt 
a disciplina generali Ecclesiae. 

Hisce omnibus ergo in quamlibet partem disputatis, iam erit Sacrae 
Huius Congregationis, cuius sapientissimo iudicio omnia reverenter 
submitto, respondere ad dubium Episcopi Gerundensis, ad quem nempe 
pertineant, ad Episcopum, ad Capitulum Cathedrale aut ad Vicarium 
Capitularem, emolumenta vi iurisdictionis et sigilli in Sede vacante 
Rmi Thomae Sivilla Episcopi Gerunden. obtenta. 

SACRA CONGREGATIO DE RELIGIOSIS 


I. 


ROMANA. 


CLERICORUM REGULARIUM A MATRE DEI. 
DE LAUREA ET PRIVILEGIIS DOCTORALIBUS. 


Sacrae Congregationi de Religiosis a Rho P. Procuratore Generali 
Clericorum Regularium a Matre Dei proposita fuerunt haec dubia: 

1. An expediat vetitum de Doctoratus Laurea, de quo in Cap. XIII, 
Art. 6, Part. I. Constitutionum Clericorum Regularium a Matre Dei, 
expungere ? 

Et quatenus Affirmative: 

2. An dictum vetitum ex tunc pro expuncto habendum sit? 

Et quatenus Affirmative: 

3. An titulus et privilegia Doctoratus competere dicenda sint tam 
his qui ante, quam his qui post ingressum in Congregationem Lauream 
assequuti sunt; vel saltem in hoc, pro utroque casu, standum menti 
Constitutionum ? 


Porro Emi Patres Cardinales, in Plenario Coetu habito in Aedibus 
Vaticanis die 24 Novembris 1911, responderunt: 

Ad 1. Affirmative. 

Ad 2. Affirmative. 

Ad 3. Affirmative ad primam partem; Negative ad secundam; et 
ad mentem. Mens est: ut, quoad illos qui Congregationem ingrediuntur 
insigniti Laurea doctorali, in potestate sit eiusdem Congregationis eos 
novo examini subiicere. 

Quas resolutiones Sanctissimus Dominus Noster Pius Papa X, in 
audientia die 6 Decembris eiusdem anni infrascripto Secretario Sacrae 
Congregationis concessa, approbare et confirmare dignatus est. Con- 
trariis non obstantibus quibuscumque. 

-Datum Romae, ex Secretaria eiusdem Sacrae Congregationis, die 
19 Ianuarii 1912. 


Fr. I. C. Carp. Vives, Praefectus. 
+ Donatus, Archiep. Ephesinus, Secretarius. 


L. S. 

II. 
ROMANA ET ALIARUM. 


DECLARATIONES DECRETI « INTER RELIQUAS » CIRCA SERVITIUM MILITARE 
QUOAD RELIGIOSOS SODALES. 


Edito Decreto Inter reliquas, die prima Ianuarii superioris anni, 
respiciente servitium militare a viris religiosis praestandum, nonnulla 
exorta sunt dubia, quorum solutio expetita fuit a Sacra Congregatione 
de Religiosis, nempe: 

I. Utrum vota perpetua emissa ante promulgationem Decreti 
Inter reliquas, cessent ipso facto, quando servitium militare activum 
assumitur? 

II. Utrum vota temporanea item cessent ipso facto, quando idem 
servitium assumitur? 

III. Utrum valida sit professio solemnis in Ordinibus, et perpetua 
in Institutis votorum simplicium, emissa in bona fide ab eo qui falso 
existimavit se a servitio militari exemptum esse? 

IV. Utrum valida sit professio solemnis in Ordinibus, et perpetua 
in Institutis votorum simplicium, emissa antequam completus fuerit 
annus a die expleti servitii militaris activi? 

V. Utrum integer annus defluere debeat, antequam ad professionem 
solemnem vel perpetuam admittatur ille qui per tres tantum menses ser- 
vitio militari activo addictus fuit? 

VI. Utrum ad professionem solemnem, vel perpetuam, admitti pos- 
sint ii Religiosi qui, servitio militari activo subiecti, firrmum tamen 
habent et manifestant animum sese exteris Missionibus addicendi, in 
eisque permanendi usque ad tempus a lege civili statutum ad perpe- 
tuam exemptionem a servitio militari adipiscendam, ut, verbi gratia, in 
Italia est trigesimus secundus aetatis annus? 


Emi autem ac Rmi Patres Cardinales Sacrae huius Congregationis 
de Religiosis, in Plenario Coetu ad Vaticanum habito die 24 Nov. 1911, 
omnibus mature perpensis, respondendum censuerunt: 

Ad I. Negative. 

Ad II. Negative per se, seu vota non cessare ipso facto, initio ser- 
vitii militaris; posse tamen Religiosos petere votorum dispensationem 
a prima die militaris servitii, iuxta Art. VIII Decreti Inter reliquas, si 
perseverare non intendant; si perseverare intendant, in nullo casu novam 

votorum professionem emittere posse, nisi expleto servitio militari, etiamsi 
tempus professionis durante servitio militari expiraverit. 

Ad III. Negative. 

Ad IV. Negative. 

Ad V. Negative, sed necessarium esse et sufficere in casu trimestre, 
vel spatium temporis, brevis anno, correspondens tempori in servitio 
militari transacto. 

Ad VI. Negative per se. Concedit tamen Sacra Congregatio ut 
ultimo studiorum curriculi anno liceat iuvenes ad sacras Missiones intra 
annum profecturos, ad solemnem, seu respective ad perpetuam profes- 
sionem admittere et ad sacros Ordines promovere, emisso prius ex parte 
candidati iuramento de servitio Missionibus praestando usque ad tempus 
praefinitum a lege civili ad exemptionem obtinendam, et onerata Supe- 
riorum conscientia de eiusdem executione. 

His autem omnibus et singulis responsionibus relatis Sanctissimo 
Domino Nostro Pio Papae Decimo, in Audientia die 6 Decembris 1911 
ab infrascripto Sacrae Congregationis Secretario habita, Sanctitas Sua 
easdem approbare et confirmare dignata est. Contrariis quibuscumque 
non obstantibus. 

Datum Romae ex Secretaria Sacrae Congregationis de Religiosis, 
die 1 Februarii 1912. 


Fr. I. C. Carp. Vives, Praefectus. 


L. S. 
+ Donatus, Archiep. Ephesinus, Secretarius. 


S. CONGREGATIO RITUUM 


STRIGONIEN. 


DUBIA. 


Hodiernus Kalendarii Archidioeceseos Strigonien. redactor, de con- 
sensu sui Rmi Archiepiscopi, sequentia dubia Sacrae Rituum Congre- 
gationi pro opportuna solutione humillime proposuit, nimirum: 

I. Rubrica, Tit. X, n. 3, iuxta recentem Constitutionem Divino 
afflatu, colorem Dominicae proprium retinendum iubet, etiam si Domi- 
nica infra aliquam Octavam occurrat. Quia vero Rubrica Generalis Mis- 
salis, Tit. XVIII, n. 4, colore viridi utendum esse praescribit ab Ociava 
Pentecostes usque ad Adventum: quaeritur utrum Dominica II post 

Pentecosten, nempe infra Octavam Ssmhi Corporis Christi, color viridis, 
an albus, usurpandus sit? 

II. Quum anno proximo 1913 post Octavam Epiphaniae immediate 
sequatur Dominica Septuagesimae, quaeritur utrum Festum Ssmi No- 
minis Iesu transferri debeat, iuxta recentem disciplinam, in diem imme- 
diate sequentem; vel potius, ad normam veteris privilegii memorato 
Festo concessi, in diem vigesimam octavam lanuarii? 

III. Festum Sanctae Familiae Iesu, Mariae, Ioseph, quod pluribus 
locis sub ritu duplici maiori concessum est, recensendum ne est inter 
Festa Domini, ita ut praevaleat Officio minoris Dominicae post Epipha- 
niam recurrentis? 

IV. Et quatenus affirmative ad praeeedentem quaestionem, quid 
agendum de Festo Sanctae Familiae, quando Dominica tertia, iuxta 
computum civilem, post Epiphaniam occurrit in Dominica Septuagesimae 
aut Sexagesimae ? 


Et Sacra eadem Congregatio, ad relationem infrascripti Secretarii, 
audito voto Commissionis Liturgicae, reque accurato examine perpensa, 
rescribendum censuit: 

Ad I. Negative ad primam partem; affirmative ad secundam; et in 
Dominicis infra Octavas occurrentibus color Octavae adhibendus est 
quando in ipsis Officium non de Psalterio sumitur, sed de Octava. 

Ad II. Affirmative ad primam partem; negative ad secundam. 

Ad III. Affirmative. 

Ad IV. Festum Sanctae Familiae ad instar simplicis redigendum 
est, quando occurrit in Dominica privilegiata. 

Atque ita rescripsit, die 9 Martii 1912. 


Fr. S. Carp. Martine, S. R. C. Praefectus. 
L. S. 


+ Petrus La Fontaine, Episc. Charystien., Secretarius. 

SACRA ROMANA ROTA 


LONDONEN. 


INCARDINATIONIS. 


Pio PP. X feliciter regnante, Pontificatus Dominationis suae anno 
nono, RR. PP. DD. Fridericus Cattani, Antonius Perathoner, Ponens, et 
Tosephus Alberti, Auditores de turno, in causa « Londonen. - Incardinatio- 
nis » instante Riido D. Petro Mendosa, repraesentato per legitimum pro- 
curatorem V. Sacconi, advocatum, adversus Illmum Episcopum Michaélem 
Fr. Fallon, repraesentatum per legitimum procuratorem A. D’ Alessandri, 
advocatum, die 9 Ianuarii 1912 sequentem tulerunt definitivam sententiam. 


Sacerdos Petrus Mendosa Roussel natus est die 4 Iunii 1874 in 
parochia S. Salvatoris urbis simulque dioecesis Québec, ita ut haec 
dioecesis sit eius dioecesis originis. In dicta urbe Roussel aliquandiu 
studiis theologicis vacavit, mature tamen desiderium suum manifestavit 
_ dioecesim originis derelinquendi et aliam ingrediendi. Unde Archiepi- 
scopus Quebecen., nomine Bégin, eum commendavit Archiepiscopo dioe- 
cesis Sanctae Fidei, Bourgade, qui preces oblatas beriigne acceptans, 
sub die 15 Oct. 1899 Diio Roussel rescripsit: « A partir de ce moment 
« vous pouvez vous considérer comme accepté pour le diocése de Santa 
« Fé et l'année prochaine je commencerai 4 faire les frais de vos étu- 
« des ». Et revera abhine Archiepiscopus Sanctae Fidei dictum Roussel 
tamquam suum dioecesanum consideravit. Ex ipsius enim de’egatione 
Roussel ab Ordinario Nicoletano tonsuram suscepit, et quidem antequam 
dimissionem suam ex dioecesi originis obtinuerit. Licentiam enim disce- 
dendi a sua dioecesi Québec Roussel demum obtinuit die 5 Ian. 1900, 
et quidem pro dioecesi Sanctae Fidei et per litteras dimissorias, quae 
dicuntur litterae excardinationis vel etiam Exeat. De Rousselii incardi- 
natione in dioecesim Sanctae Fidei documentum quidem non extat, at 
talis incardinatio potest praesumi. Nam dictus Roussel iterum ex com- 
missione Archiepiscopi Sanctae Fidei promotus fuit ad Ordines Minores 
(die 21 Dec. 1900) et ad Subdiaconatum (die 25 lul. 1901) ab Ordinario 
Nicoletano, ad reliquos vero Ordines Maiores ab Ordinario Antigonensi. 
In urbe enim Antigonis in Collegio S. Francisci Xaverii studiis vacavit 
anno scholastico 1901-1902, quo durante tam Diaconatum quam Presby- 
teratum (data ex actis certo non constat) suscepit. Aestate anni 1902 

Roussel in Collegio Torontino degit, ut linguam anglicam addisceret. 
Tamen in dioecesi Sanctae Fidei nec ante nec post ordinationem se 
praesentavit, sed, vix ordinatus, commeatum petiit atque obtinuit, ita 
ut, testante hodierni Archiepiscopi Sanctae Fidei Pitaval, epistola diei 
13 Iulii 1911, in dicta dioecesi prorsus ignotus sit. Inde autem ab anno 
1903 usque ad annum 1907 sac. Roussel in variis locis dioecesis Lon- 
donensis qua vicarius et curatus sacra ministeria obiit. Hanc tamen 
dioecesim, rite accepta facultate discedendi usque ad revocationem, reli- 
quit. Nunc sac. Roussel, actualiter curatus in loco Sellwood dioecesis 
Sault-Sainte-Marie (seu S. Mariae Ormensis), praetendit, se ex dioecesi 
Sanctae Fidei excardinatum et dioecesi Londonensi rite incardinatum 
fuisse, ideoque instat, ut inter clerum ultimae dioecesis recipiatur. Ordi- 
narius vero dioecesis Londonen., defectum legitimae incardinationis 
opponens, renuit receptionem sac. Roussel, qui proinde supplex adiit 
Sanctum Patrem, ut hac de re in Nostro ageretur Tribunali. Unde ex 
commissione Pontificia hodie dirimenda proponitur controversia sub 
hoe inter partes concordato dubio: « An constet de legitima incardina- 
« tione sacerdotis Roussel dioecesi Londonensi, ita ut dicta incardinatio 
« omnes canonicos effectus sortita sit ». 


Ius quod attinet, Domini Auditores haec animadverterunt: Iam a 
remotissimis Ecclesiae temporibus plura Concilia praescripserunt, ut quis- 
que propria in dioecesi a proprio episcopo ad sacros Ordines promoveretur 
(cfr. c. I, D. 71, Cone. Sard. ; c. 2, ib. Ioannes I; c. 3, ib. Conc. Nic. ; c. 4, ib. 
Conc. Chalced.; c.2, D. 72, Conc. Cartag. III; c. 6, sq. C. 1x qu. 2, Conc. 
Antiochen.; c. 9, eadem Conc. Const. 1; c. 10 eadem Urbanus IT; c. 1 de 
tempore ordinationis in v1. I, 9, Clemens IV; c. 3, ib. Conc. Lugdunen., I). - 
Proprius autem Episcopus, ut definit Bonifacius VIII in VI Decr. c. Cum 
nullus (c. 3, in VI, I, 9) intelligitur ille episcopus, de cuius dioecesis est 
is qui ad Ordines promoveri desiderat, oriundus, seu in cuius dioecesi 
beneficium obtinet ecclesiasticum, seu habet (licet alibi natus fuerit) do- 
micilium in eadem. Disciplinam hanc iterum expresse confirmavit Conc. 
Trid., sess. 23, c. 8, de Reform. statuens, « ut unusquisque a proprio 
episcopo ordinetur ». Cum porro decursu temporis consuetudo inva- 
lesceret, ut episcopi suos quoque familiares, licet alienae dioecesis, ad 
sacros Ordines promoverent, tribus dictis titulis originis, domicilii et 
beneficii, quartus accessit scilicet familiaritatis, vi cuius quis tunc alicui 
episcopo subditus fit, si apud ipsum per integrum et completum trien- 
nium in actuali servitio fuerit et insuper statim post ordinationem bene- 
ficium obtineat (Conc. Trid., sess. 23, c. 9, de Ref.). De hisce autem 

titulis saepe saepius ortae sunt controversiae; unde Innocentius XII 
Apostolicis Litteris Speculatores, datis die 4 Nov. 1699, declaravit quo 
sensu et quanam extensione iidem essent accipiendi, ad effectum ut 
quis proprius fieret alicuius episcopi subditus, a quo legitime ordinari 
posset. Hac Constitutione duce omnes deinde quaestiones diremptae 
sunt. Sed propter variam huius constitutionis interpretationem serius 
novae iterum ortae sunt controversiae, quas demum diremit Decretum 
A primis S. C. Cone. de clericorum excardinatione et ordinatione, editum 
die 20 [ulii 1898; quod decretum normas statuit et conditiones, sub 
quibus tum excardinatio tum incardinatio est facienda, ut canonicos 
sortiatur effectus. 

Est autem excardinatio, perpetua dimissio clerici a sua dioecesi, 
ut in alia recipiatur, auctoritate Ordinarii facta. Datur vero per Litteras 
dimissoriales speciales, quae olim Eweat erant inscriptae, hodie autem 
litterae excorporationis seu excardinationis dicuntur. His clericus aliquis 
omnino solvitur a potestate et iurisdictione sui episcopi. luxta citatum 
decretum A primis, excardinatio fieri non licet, nisi iustis de causis; nec 
effectum undequaque sortitur, nisi incardinatione in alia dioecesi exe- 
cutioni demandata. 

Dum dimissio clerici a propria dioecesi ad aliam dicitur excardi- 
natio, receptio eiusdem clerici in alia dioecesi appellatur incardinatio. 
Ad incardinationem legitime faciendam nunc ex dicto decreto requiritur 
actus legitimus excardinationis episcopi a quo, et incardinationis epi- 
scopi, qui suae dioecesi adscribit; uterque autem actus in scriptis est 
conficiendus, ita ut excardinatio et incardinatio oretenus tantum facta 
nullius sit valoris. Debet praeterea incardinatio fieri absolute et in per- 
petuum, id est nullis, sive expressis sive tacitis, limitationibus obnoxia, 
ita ut clericus novae dioecesi prorsus mancipetur, praestito ad hoc iura- 
mento ad instar illius, quod supra memorata Constitutio Speculatores 
pro domicilio acquirendo praescribit. Requiritur ulterius, ut Episcopus 
incardinans obtinuerit ab episcopo dimittente, sub secreto, si opus 
fuerit, opportuna testimonia de clerici incardinandi natalibus, vita, mori- 
bus ac studiis. Demum meminerint episcopi, quod ut iuxta Conc. Trid., 
sess. 23, c. 16, de reform., « nullus debet ordinari, qui iudicio sui episcopi 
non sit utilis aut necessarius suis ecclesiis »: ita pariter nullus est adscri- 
bendus novus clericus, nisi pro necessitate aut commoditate dioecesis. 

Vi igitur decreti S. C. Conc. A primis, excardinatio clerici ex una 
dioecesi et incardinatio in alteram facienda est in scriptis, absolute et 
in perpetuum, praestito quoque iuramento ad instar illius, quod Consti- 
tutio Speculatores pro domicilio acquirendo praescribit. 

Porro, Domini Auditores censuerunt, praefatas conditiones requiri 
non tantum pro liceitate sed etiam pro validitate, seu sub poena nulli- 
tatis, ita ut excardinatio et incardinatio, dictis conditionibus haud ser- 
vatis peracta, nulla sit atque invalida. Id namque iam eruitur, si verba 
decreti in se inspiciantur. Pro excardinationis enim et incardinationis 
liceitate fit tantum exceptio quoad causas: « excardinationem fieri non 
licere nisi iustis de causis ». Ex quo sequitur, reliquas conditiones respi- 
cere validitatem iuxta tritum axioma: exceptio firmat regulam. Praeterea 
dictum decretum generale est et absolutum, ideoque nullum incardinatio- 
nis peragendae modum praeter scriptum admittere censendum est. Quod 
ulterius etiam patet ex decreti fine. Ideo enim decretum illud datum fuit 
et certae normae statutae fuerunt ad excardinationem et incardinationem 
peragendam, ut contentiones, difficultates et abusus circa hanc rem de 
medio tollerentur. Qui finis utique non obtineretur, si conditiones in 
decreto statutae non pro validitate incardinationis requirerentur. Nec 
valet difficultas, quod legislator incardinationem aliter quam scripto 
factam expresse non irritaverit; hoc enim necessario non requiritur, 
quum profluat ex ipsa rei natura. Excardinatio autem et incardinatio 
veram important alienationem clerici de una in aliam dioecesim, cuius 
effectus iuridici certo certius probari debent, quod quidem nonnisi per 
documentum scriptum obtinetur. Veteri iure, praeter scriptam incardi- 
nationem, etiam oralis, immo equipollens seu implicita incardinatio, sci- 
licet mediante sacra Ordinatione vel beneficii collatione, in usu erat, 
dummodo certo constaret de voluntate utriusque episcopi clericum 
perpetuo et absolute dimittendi eumque item perpetuo et absolute reci- 
piendi. Utrum huiusmodi incardinatio per decretum A primis, quod 
expresse scripturam requirit, abrogata fuerit necne, non est cur inqui- 
ramus. Hoc autem asseri potest, minime extra controversiam esse, quod 
ante dictum decretum incardinatio fieri valide posset absque scripto 
documento. Nam etiam veteres auctores loquuntur de excardinatione 
scriptis facienda (cfr. Fagnanus, l. 3, tit. de paroeciis, n. 2 et 4; Reiff. 1. 3, 
tit. 29, n. 11; Ferraris, v. Testimoniales, n. 16). Hinc etiam probata ephe- 
meris Jl Monitore Ecclesiastico, vol. 8, p. 2, pag. 275, in nota d), multo 
ante evulgatum decretum A primis, docebat: « Questo decreto d’incardina- 
« zione (nempe documentum scriptum) deve notificarsi cosi al sacerdote 
«che s’incardina, come al clero o al capitolo a cui s’ incardina ». 
(Cfr. Acta S. Sedis, vol. XXXIX, pag. 486). 

Iuramentum porro requiri pro validitate incardinationis probatur 
éo, quod hoc iuramentum praestandum sit ad instar illius, quod Con- 
stitutio Speculatores pro domicilio acquirendo praescribit. lamvero, iuxta 

dictam Constitutionem, iuramentum necessarium erat pro domicilio valide 
acquirendo. Legitur enim ibi: « Subditus autem ratione domicilii ad 
«effectum suscipiendi Ordines dumtaxat censeatur, qui iuraverit, se 
« vere et realiter animo perpetuo permanendi in dioecesi habere ». Uti 
ergo iuramentum necessarium erat pro domicilio valide acquirendo, ita 
etiam necessarium censendum est pro validitate incardinationis. Nec 
huiusmodi conditio praescribi potest per consuetudinem contrariam. 
Nam clausula finalis decreti.A primis, quae sonat: « quibuscumque 
contrariis minime obstantibus » abrogat omnes consuetudines et leges, 
etsi speciales, contrarias, ac si essent in specie expressae (cfr. Laymann, 
LJ, t. If, c. 1, n. 12 in VI; Acta S. Sedis, l. c., p. 493). 


Hisce in iure stabilitis, factum quod attinet, Domini Auditores in 
primis observarunt, praesentem controversiam deiudicandam esse ad 
tramitem decreti A primis diei 20 Iul. 1898. Nam in casu de re agitur 
decretum ipsum subsequente. Incardinatio enim de qua quaeritur, eve- 
nisse dicitur anno 1903, ideoque iuxta normas a dicto decreto statutas 
peragenda erat. Iamvero in casu elementa necessaria ad incardinationem 
legitime efficiendam prorsus desiderantur. Adsunt quidem quaedam indi- 
cia incardinationis aliqualiter peractae, quae tamen existentiain verae et 
legitimae incardinationis plene non probant. 

Vi decreti A primis incardinatio sub poena nullitatis in scriptis est 
facienda. Ast nec in Curia Sanctae Fidei nec in Curia Londonen. ullum 
extat testimonium scriptum; ipse quoque actor nullum habet, quod pro- 
ducat, legitimum documentum. 

Sane, nec in Curia Sanctae Fidei nec in Curia Londonen. invenitur 
documentum excardinationis sac. Roussel ex dioecesi Sanctae Fidei. 
Quod documentum in utraque dioecesi asservandum erat; illud autem, 
si exstiterit, deperditum fuisse, verisimile haud est. Excardinationem 
factam fuisse testatur quidem actualis Sanctae Fidei Archiepiscopus 
Pitaval, qui anno 1902 Episcopus Auxiliaris et Vicarius Generalis fuit 
defuncti Archiepiscopi Bourgade, et qui sub die 31 lulii 1910 (ad Reve- 
rendum Ios. Gignac-Québec) scribit: « Je crois étre aussi bien que per- 
« sonne au courant de l’affaire. Or j’affirme en conscience que Monsei 
« gneur Bourgade me dit un jour: “ I] ne faut plus compter sur Monsieur 
« Roussel: je lui ai envoyé ses lettres d’excardination... ,,. Quant a une 
« copie, que vous désirez avoir, je regrette de ne pas pouvoir vous la 
« fournir. Nous avons inutilement cherché la minute dans les archives; 
«elle ne s’y trouve pas... mais j’affirme de nouveau que le saint Arché- 
« véque m’a dit un jour: “ Ne comptons plus sur l’abbé Roussel, je lui ai 

« envoyé ses lettres d’excardination ,,. Ma parole, j’en ai la certitude, vaut 
« bien la copie que vous me demandez ». 

Testimonium hoc sane gravis est momenti, quamvis idem Episcopus 
ab H. S. Tribunali rite rogatus in epistola diei 13 Tul. 1911, appellans 
ceterum ad praecedentem epistolam, se nihil prorsus scire asserat. Ita 
enim scribit: « Touchant le cas je ne sais absolument rien; je n’ai entendu 
« mon prédécesseur Monseigneur Bourgade parler que peu d’un Monsieur 
« Roussel, qui se fit ordonner au Canada prétre pour Santa Fé; mais 
« qui fut aussit6t, ou bientét aprés, accepté par un évéque du Canada. 
« A part Mons. Bourgade et moi-méme, qui ne l’avons jamais vu, je ne 
« crois pas qu’il se trouve dans tout l’Archidiocése de Santa Fé non 
« seulement un seul prétre, mais aussi une seule personne, qui ait entendu 
« parler de Monsieur Roussel ». Hisce duabus collatis litteris, admitti quo- 
dammodo potest, sacerdotem Roussel ex dioecesi Sanctae Fidei, ceterum 
in ea prorsus ignotum, excardinatum fuisse, etsi nullum excardinationis 
inveniatur documentum. 

Sed praescindendo ab hac quaestione, an sac. Roussel ex dioecesi 
Sanctae Fidei rite fuerit excardinatus, non constat eumdem dioecesi 
Londonensi legitime fuisse incardinatum. Nam huius praetensae incar- 
dinationis in Curia Londonen. pariter nullum exstat documentum scri- 
ptum, prout exigit decretum A primis, quamvis alia documenta relate 
ad sac. Roussel inveniantur. Cancellarius enim Curiae Londonen. ita 
refert Episcopo suo: « Acta Curiae dioecesis Londonen. diligenter per- 
« scrutatus sum. Sed frustra; litterae incardinationis R. D. Roussel inter 
« acta Curiae non inveniuntur ... R. D. Roussel ingressus est dioecesim 
« Londonen. anno 1903. Eo tempore officium acta Curiae custodiendi ad 
« me, uti Cancellarium dioeceseos Londonen., spectabat. Sed neque litte- 
«ras excardinationis R. D. Roussel e dioecesi originis, neque litteras 
« incardinationis in dioecesim Londonen. umquam vidi ». 

Deest igitur in Curia Londonen. documentum scriptum peractae 
excardinationis ex dioecesi Sanctae Fidei et subsecutae incardinationis 
in novam dioecesim. 

Praeter haec duo documenta scripta desideratur insuper documen- 
tum de iuramento praestito, quod pariter requiritur tamquam conditio 
sine qua incardinatio valere non potest. Nec praesumi potest, iuramentum 
praestitum fuisse iuxta principium: « in dubio praesumitur recte factum, 
quod faciendum erat ». Hoc enim principium tantum valet de rebus 
accessoriis, supposita certitudine actus principalis. In casu autem nostro 
actus principalis, scil. incardinatio, ex documentis non constat, ideoque 
dictum principium iam ex hoc capite invocari nequit. Praeterea actor 

ipse dubium solvere potuisset confitens se iuramentum praestitisse. Ast 
iuramentum emissum fuisse, actor asserere non valet, sicuti nullum 
potest producere documentum peractae incardinationis. 

Nihilominus actor instat, se dioecesi Londonensi incardinatum 
fuisse. Narrat enim, se anno 1903 dioecesim Londonensem ingressum esse, 
ibique nominatum fuisse Vicarium in loco Stratford. Quod cum audisset 
Episcopus Sanctae Fidei, ei significavit, ut aut in dioecesim rediret, aut 
litteras excardinationis peteret. Has litteras Roussel, ut ipse narrat, pro- 
inde revera petiit et obtinuit, easque per officium postale misit Episcopo 
Londonensi Mac Evay, qui, litteris acceptis, eum novae dioecesi incardi- 
navit. En verba actoris: « Quand Monseigneur Bourgade, Archevéque 
«de Santa Fé, apprit que j’exercais le ministére dans le diocése de 
« London, il me signifia de rentrer dans mon diocése ou de demander 
«des lettres d’excardination. Je montrai cette lettre 4 Monseigneur 
« Fr. P. Mac Evay, qui m’ invita 4 demander mes lettres d’excardination, 
« me promettant de m’incardiner 4 son diocése. Ces lettres d’excardina- 
« tion je les ai demandées, je les ai regues, je les ai envoyées par la 
« poste 4 Monseigneur Mac Evay, qui m’a declaré les avoir regues et 
« par elles m’avoir incardiné 4 son diocése ». Quae verba actoris, si ei 
hac in re et in iudicio maximum habenti interesse credere liceat, Domini 
Auditores ad summum demonstrare censuerunt, aliquam excardinatio- 
nem seu dimissionem sac. Roussel e dioecesi Sanctae Fidei evenisse, 
eiusdem autem incardinationem in dioecesim Londonensem legitime 
peractam minime probare. Actor enim demonstrare deberet, incardina- 
tionem forma a decreto A primis statuta ac verificatis necessariis con- 
ditionibus peractam fuisse. [d autem demonstrare nequit. 

Item Domini Auditores nihili faciendum esse existimarunt argu- 
mentum pro incardinatione sac. Roussel ex eo petitum, quod hic adscri- 
ptus fuerit societati cuidam dictae: « Société St-Jean l’Evangéliste du 
« diocése de London pour le secours des prétres infirmes et retirés du 
« ministére ». Huiusmodi enim societatibus omnes sacerdotes in aliqua 
dioecesi demorantes et sacrum ministerium exercentes, etsi eidem dioe- 
cesi non sint incardinati, adscribi solent, dummodo praescriptam taxam 
solvant. 

Unicum quod actori favere videtur, iidem Domini Auditores esse 
censuerunt rationem agendi et depositionem Praesulis Mac Evay, qui 
dioecesi Londonensi usque ad annum 1910 praefuit, et Toronti nuper 
vita functus est. Dictus enim Praesul sacerdoti Roussel, qui ex variis 
causis in aliam dioecesim se conferre destinaverat, petitam licentiam 
discedendi die 23 Aprilis 1907 usque ad revocationem concessit. Idem 

Archiepiscopus Mac Evay die 23 Aug. 1907, cum Roussel versaretur in 
dioecesi Manchesteriensi, huius dioecesi Episcopo, qui de Rousselii 
moribus notitias exegerat, scripsit: « L’abbé Roussel appartient ici a ce 
« diocése et il nous a quitté avec une bonne réputation ». Praeterea 
dictus Archiepiscopus, qua episcopus Torontinus, suo successori in dioe- 
cesi Londonen., scil. Episcopo Tallon, sub die 6 Martii 1911 scripsit: 
« Riguardo al Rev. D. Roussel egli fu debitamente incardinato nella 
« diocesi di London, ed i documenti dovrebbero trovarsi nell’archivio 
« diocesano ». Demum Praesul Mac Evay die 7 Martii 1911 rite rogatus: 

I. An anno 1903 litteras receperit, quibus Curia Sanctae Fidei 
sacerdotem Roussel excardinaverat. 

II. An, his receptis litteris, eamdem sacerdotem Roussel inscripserit 
clero Londonensi et de hac incardinatione constare fecerit ex Curiae 
actis. 

Ad I. respondit: « Affirmative; quoad factum nullum est dubium, 
quoad tempus ex memoria loquor, quia documenta non habeo ». 

Ad II. « Affirmative ». 

Quae omnia sane gravis esse momenti admiserunt Domini Audi- 
tores, at non tanti ut defectum documentorum in re tam gravi sup- 
plere valeant. Praeprimis enim pro legitima incardinatione sacerdotis 
Roussel invocari nequeunt litterae commendatitiae, quas concessit Epi- 
scopus Mac Evay. Nam unusquisque sacerdos ab Ordinario, in cuius 
dioecesi diutius commoratus est, ibique sacrum ministerium exercuit, cum 
eam relinquere velit, tenetur petere commendaticias litteras, si in alia 
dioecesi ad Missae celebrationem et alia divina officia obeunda admitti 
velit. Conceduntur autem hae litterae tormula quadam generali, sive ad 
tempus determinatum, sive non determinatum. 

Quae vero idem Mac Evay episcopo Manchesteriensi et Londonensi 
scripsit, demonstrant quidem aliquam incardinationem seu receptionem 
sacerdotis Roussel revera evenisse, minime autem probant, eam factam 
fuisse iuxta normas a decreto A primis statutas. Idem valet de Archie- 
piscopi Mac Evay testimonio, quod ceterum iuratum non est, et insuper 
in discrimine vitae prolatum fuit. 

Praeterea, iuxta superius dicta, a decreto A primis pro incardina- 
tione et excardinatione requiritur expresse scriptura et quidem sub 
poena nullitatis. Quando autem scriptura necessaria est ad substantiam 
actus, necessaria quoque est, ut probati docent auctores, ad probatio- 
nem actus, ita ut testes tantummodo haud sufficiant. Quo sub respectu 
haec docet Reiff. (/. IZ, tit. 22, n. 282): « Plures dantur casus, in quibus 
« scriptura requiritur (ad probationem) et testes non sufficiunt; horum 


? j 

| 


S. Romana Rota. 257 


«enim 34 enumerat Glossa in c. 1, vers. “ in scriptis ,, de cens. in 6° ». 
Quando id locum habeat, citatus auctor explicat dicens: « Illud est spe- 
« ciale in actibus illis, in quibus, iure sic disponente, requiritur scriptura 
«ad substantiam actus sive contractus: sicque testes non sufficiunt ... 
« secus dicendum in ceteris casibus, seu ubi scriptura necessario non 
« debet, intervenire » (1. c. n. 291). Similiter Pirhing (J. IZ, t. 22, § 79) et 
Schmalzgrueber (De fide Instr., P. ITI, t. 22, § 91) tradunt, scripturam 
ad probationem actus esse necessariam, quando eadem de essentia est 
contractus vel quando ex dispositione legis intervenire debet. 

Ex qua doctrina inferre licet, defectum documentorum scriptorum, 
quae decretum A primis pro validitate incardinationis omnino exigit, 
suppleri non posse per testimonium Episcopi Mac Evay, siquidem, 
quando scriptura necessaria est ad substantiam rei, necessaria est etiam 
ad eiusdem actus probationem, neque sufficit probatio per testes. 

Ceterum, etsi detur scripturam in casu posse suppleri per testes, 
tamen unicum Praesulis Mac Evay testimonium haud sufficit. Nam vow 
unius, vox nullius. Unicus scilicet testis satis est ad probandum, tantum 
quando eius depositio nemini nocet et alteri prodest. Quando autem 
lata sententia magnum faceret praeiudicium, regula est, quod in qualibet 
causa ad legitimam probationem plenamque fidem faciendam requiruntur 
duo testes probatae vitae et omni exceptione maiores (Reiff., 1. IZ, tit. 19, 
n. 61, 62; et tit. 20, n. 231). Testimonium enim unius, quantumvis legi- 
timum, contra alterum regulariter non probat, nec sufficit ad decisionem 
causarum. Et hoc intellige de uno teste in quacumque dignitate sit 
constitutus, ut habet c. de testibus: « Manifeste facimus, ut unius omnino 
« testis responsio non audiatur, etiamsi praeclarae Curiae honore prae- 
« fulgeat. » (cfr. Reiff., 1. IJ, tit. 20, n. 247, 248). 

Unicus igitur testis non probat. Nec opponi potest, testimonium 
Episcopi Mac Evay coadiuvari testimonio hodierni Episcopi Sanctae Fidei, 
qui, ut supra dictum est, a praedecessore audivit: « I] ne faut plus comp- 
« ter sur Monsieur Roussel; je lui ai envoyé ses lettres d’excardination ». 
Haec enim verba tantum invocari possunt pro sacerdotis Roussel excar- 
dinatione ex dioecesi Sanctae Fidei, non autem pro eiusdem legitima 
incardinatione in dioecesim Londonensem. 

Notandum est, Praesulem Mac Evay testem esse non iuratum. 
Testis autem non iurati dictum, demptis certis casibus, regulariter non 
probat, ut expresse habetur in c. Nuper nobis (c. 51, X, Lib. Ll, Tit. 20) 
illis verbis: « Nullius testimonio, quantumcumque religiosus existat, nisi 
«iuratus deposuerit, in alterius praeiudicium debet credi. » (cf. Reiff., 
l. c., n. 463). 

Quibus omnibus attentis et sedulo perpensis, Dominis Auditoribus 
visum est, non certo constare de legitima incardinatione in casu, seu 
eam ad minus dubiam esse, ideoque Episcopum Londonensem obligari 
non posse ad recipiendum sacerdotem Roussel. Nam non datur obligatio, 
nisi de ea certo constet. 

Unde Nos infrascripti Auditores de Turno, Christi Nomine invo- 
cato, pro tribunali sedentes et solum Deum prae oculis habentes, decer- 
nimus, declaramus, sententiamus, non constare de legitima incardina- 
tione sacerdotis Roussel dioecesi Londonensi, seu ad dubium propositum 
respondemus: Negative; statuentes et mandantes, ut iudiciales expensae 
compenseutur inter partes; taxa vero expeditionis sententiae pro medie- 
tate ab utraque parte solvatur. 

Ita pronunciamus, statuentes, ut illi ad quos spectat executioni 
mandent hanc nostram sententiam et adversus reluctantes procedant 
ad normam ss. Canonum, et praesertim cap. 3, Sess. XXV, de reform. 
Conc. Trid., iis adhibitis executivis et coércitivis mediis, quae magis 
efficacia et opportuna pro rerum adiunctis extitura sint. 

Romae, in sede Tribunalis S. R. Rotae, die 9 Ianuarii 1912. 


Fridericus Cattani. 
Antonius Perathoner, Ponens. 
Iosephus Alberti. 

Sac. Tancredes Tani, Notarius. 

DIARIUM ROMANAE CURIAE 


S. CONGREGAZIONE DEI RITI. 
CONGREGAZIONE PREPARATORIA. 


Il giorno 12 Marzo 1912, nel Palazzo Apostolico Vaticano, con I’ inter- 
vento degli Emi e Rmi Sigg. Cardinali e col voto dei Rmi Prelati Officiali e 
dei Consultori Teologi, fu tenuta la Congregazione Preparatoria per discutere il 
dubbio sopra l’eroismo delle Virtti del Ven. Marcellino Giuseppe Champagnat, 
Sacerdote dell’ Istituto dei Piccoli Fratelli Maristi. 


TRIBUNALE DELLA S. ROMANA ROTA. 
AVVISO DI CONCORSO. 


Avute le debite autorizzazioni a norma del Cap. II « De Provisione Offi- 
ciorum » nella Cost. Sapienti Consilio, colla presente notiticazione si pubblica 
il concorso ad un posto di Scrittore presso la S. Romana Rota. 

L’ esame scritto, da farsi in lingua latina, versera circa la Costituzione 
della Curia Romana e delle Curie diocesane e Je loro mutue relazioni, nonché 
le regole procedurali dei giudizi ecclesiastici. 

L’esame avra luogo il giorno 24 Aprile p. v. alle ore 8 antimeridiane, 
e quanti desiderano concorrere dovranno esibire alla Cancelleria del Tribunale 
la domanda e i titoli per l’ammissione non pit tardi del 20 dello stesso mese. 
Dalla Cancelleria del Tribunale, 26 Marzo 1912. 


Michele Lega, Decano. 
Avv. T. Tani, Notaio. 


SEGRETERIA DI STATO 
NOMINE. 
Con biglietto della Segreteria di Stato, il Santo Padre si é degnato di 
nominare : 
Commissario della S. Congregazione di S. Uffizio: 


24 Marzo 1912. — Il Rmo P. Domenico Pasqualigo, dell’Ordine dei 
Predicatori, Vice-Commissario della stessa S. Congregazione. 

Con biglietti e Brevi della Segreteria di Stato, il Santo Padre si é degnato 
di nominare: 


Assistente al Soglio Pontificio: 
11 Marzo 1912. — Mons. Matteo Harkins, Vescovo di Providence. 


Protonotario Apostolico ad instar participantium : 
13 Marzo 1912. — Il Rev. D. Alessio Solanet, Vicario Generale della 
diocesi di Mende. 
Prelati domestici di S. S.: 


15 Marzo 1912. — Mons. Simone Deploige, Presidente dell’ Istituto Supe- 
riore di Filosofia a Lovanio. 
— Il Rev. Canonico Franvesco Uberto Cleynhens, di Anversa. 


Avvocati Concistoriali : 
15 Marzo 1912. — I) Sig. Avv. Prof. Alberto Guidi, di Roma. 
— Il Sig. Conte Vincenzo Sacconi, della stessa citta. 


ONORIFICENZE. 


Con biglietti e Brevi della Segreteria di Stato, il Santo Padre si é degnato 

di conferire le seguenti onorificenze: 
L’Ordine della Milizia Aurata, detto dello Speron d’oro: 

19 Marzo 1912. — A Sua Altezza Illustrissima il Sig. Conte Emich 
de Leiningen Billigheim, gia Capitano dei Dragoni Pontifici. 

La Commenda dell’Ordine di S. Gregorio Magno, classe civile: 

14 Marzo 1912. — Al Sig. Alessandro Braun, Senatore del Belgio. 

18 Marzo. — Al Sig. Paolo Luigi Armando Soffrey de Beaumont-Beynac, 
della diocesi di Périgueux. 

La Commenda dell’Ordine di S. Gregorio Magno, classe militare: 

16 Marzo 1912. — Al Sig. Barone Roberto Grant de Luxolliére de Bel- 
lussiére, della diocesi di Périgueux. 

La Commenda dell’ Ordine di S. Silvestro Papa: 
8 Marzo 1912. — Al Sig. Cav. Giuseppe Hassinger, di Vienna. 


Il Cavalierato deil’Ordine di S. Gregorio Magno, classe civile: 


9 Marzo 1912. — Al Sig. Giacomo Giovanni Luigi Kneppers, della 
diocesi di Bois-le-Duc. 

14 Marzo. — Al Sig. Onorato de Winde, Segretario dell’Associazione 
Cattolica di Bruxelles. 

— Al) Sig. Carlo Bulens, della stessa citta. 

18 Marzo. — Al Sig. Elia Ramel, dell’archidiocesi di Lione. 

